Dewan Tertinggi BN belum benarkan bergabung dengan PH di Perak: Ka Siong

Dewan Tertinggi Barisan Nasional (BN) tidak pernah berbincang mengenai keputusan gabungan itu membentuk kerajaan negeri Perak bersama-sama dengan Pakatan Harapan (PH).

Naib Pengerusi BN Datuk Seri Wee Ka Siong berkata mesyuarat Dewan Tertinggi parti itu juga belum lagi diadakan setakat ini selepas Pilihan Raya Umum Ke-15 (PRU-15) berakhir.

“Maaf ya, Dewan Tertinggi Barisan Nasional tidak pernah berbincang tentang BN dan PH bergabung membentuk Kerajaan Perak.

“Malahan, selepas PRU15, mesyuarat Dewan Tertinggi BN masih belum lagi diadakan setakat waktu ini,” katanya dalam kenyataan yang dimuat naik di laman sosial Facebooknya pada Isnin.

Pada PRU-15, MCA yang mewakili BN hanya menang dua kerusi Parlimen sahaja.

Justeru, beliau kesal kerana Dewan Tertinggi BN diketepikan susulan tindakan penggabungan di Perak dibuat tanpa merujuk kepada beliau selaku Naib Pengerusi BN.

“Saya sebagai Presiden MCA dan Naib Pengerusi Barisan Nasional TIDAK pernah dirujuk atau dimaklumkan langsung. Entah dari mana keputusan itu dicapai! Dewan Tertinggi BN diketepikan.

“Terkini, Pengerusi DAP, Lim Guan Eng pula menyokong PH bergabung dengan BN untuk membentuk kerajaan,” ujarnya.


Gelap, keruh dan kelompok makan durian mentah

Presiden PAS, Tan Sri Abdul Hadi Awang telah memberikan hujah yang tegas dan jelas kenapa PAS membuat keputusan untuk bersama Perikatan Nasional (PN), menolak sekeras-kerasnya kerjasama dengan Pakatan Harapan (PH) dan menangguhkan kerjasama dengan Barisan Nasional (BN) bagi menghadapi Pilihan Raya Umum Ke-15 (PRU-15).

Abdul Hadi berkata, di dalam PH terdapat DAP dan pelbagai kelompok yang bertentangan dengan pendirian dan perjuangan PAS.

‘’Di dalamnya ada DAP, ada parti orang Melayu, puak tolak Islam, puak LGBT, puak komunis, puak khianat, puak pemberi rasuah dan penerima rasuah. Puak yang beri rasuah, tolong PH, yang terima rasuah ada juga…puak komunis pun ada, puak tolak raja pun ada,’’ dakwanya.

Mengenai BN, bekas Ahli Parlimen Marang itu berkata, PAS menangguhkan kerjasama dengan parti itu kerana terdapat kekeruhan dalam gabungan itu antaranya golongan pemberi rasuah yang belum diselesaikan.

“Kita tahu penerima rasuah ni ada dituduh, tak bersalah, difitnah macam-macam. Tapi tak selesai lagi. Penerima rasuah masih ada dalam BN. Kemudian cuai melaksanakan Islam. Dia orang Islam, dia memerintah dekat 50 tahun, cuai melaksanakan Islam.’’kata beliau.

Kata Abdul Hadi lagi, kekeruhan yang ada di dalam BN juga ditambah oleh sikap tidak sabar dan rakus hendak memerintah, sedangkan masalah disebutnya itu tidak diselesaikan dan PAS sudah menolong menjatuhkan kerajaan PH.

‘’Gopoh sangat nak kuasa, orang kata nak musim banjir, bubar Parlimen jugak, sebab nak menang ‘deras’, nak dapat kuasa, ajak PAS ikut sama, PAS tangguh dulu..kita sabar…terpaksa hadapi pilihan raya, hadap pilihan raya, usahakan jernih keadaan, cegah pemberi, penerima rasuah,’’ katanya.

Apa yang disampaikan oleh Abdul Hadi harus diterima oleh keseluruhan kepemimpinan dan ahli PAS. Abdul Hadi bukannya membuat keputusan secara individu sebaliknya diputuskan oleh mesyuarat Jawatankuasa PAS pusat.

‘Kegelapan’ dalam PH dan ‘kekeruhan’ dalam BN yang disentuh oleh Abdul Hadi tidak ada dalam PN. Yang ada dalam PN ialah ketegasan menentang rasuah dan keprihatinan terhadap nasib rakyat. Tetapi malangnya dalam PAS ada kelompok yang ‘kepanasan’ dengan pendirian kepemimpinan PAS memilih PN berbanding BN khususnya UMNO.

Mereka tidak mengkaji apa yang Abdul Hadi katakan, sebaliknya hanya memikirkan keuntungan politik sahaja dalam bahasa mudah boleh menang kerusi lebih banyak kerusi dengan BN berbanding dengan PN. Inilah kelompok yang dinasihatkan oleh Abdul Hadi, ‘’Janganlah kait durian cepat sangat”.

”Walaupun ini lebih payah, lebih senang dengan UMNO boleh menang cepat, orang ramai sokong tapi kita tak gopoh…macam buah durian..jangan kait cepat sangat..kalau kait cepat sangat tak masak lagi, kembung perut, bagi masak betul-betul dulu.

‘’Saya tahu ada orang PAS ini, tak tahan liur, nak makan peringat durian…durian mentah lagi…kena sabar dulu…kena masak molek dulu, ada ni…bukan yang jahil…yang alim pun ada… dia tak boleh baca politik…saya boleh baca politik, saya mengaji politik, ada yang alim dia tak baca politik, dia baca kitab aje,’’ katanya.

Anehnya kelompok tersebut, bercakap soal penyatuan ummah. Tetapi konsep penyatuan ummah mereka dipengaruhi tafsiran yang dibuat oleh pemimpin UMNO iaitu hanya melibatkan UMNO dan PAS sahaja, jadi bagaimana dengan Bersatu?

Adakah Bersatu tidak layak diajak bersama untuk penyatuan ummah? Apakah tanpa Bersatu dalam penyatuan itu, tidak berlaku pertandingan tiga penjuru yang akan memberi keuntungan kepada PH?

Apakah kerana mahu memenangi lebih banyak kerusi sekaligus menjadi kerajaan dan berpeluang duduk di atas kerusi empuk menteri, segala hujah yang diberikan oleh Abdul Hadi yang melibatkan BN dan UMNO harus diketepikan begitu sahaja?

Kenapa berasa tidak tenteram dengan keputusan kepemimpinan parti? Bukankah ahli-ahli PAS terkenal dan dihormati sebagai kelompok yang taat dengan keputusan parti?

Kepada kelompok berkenaan, janganlah dilihat terlalu memandang rendah kepada PN khususnya Bersatu. Penulis tahu kelompok tersebut tidak yakin bekerjasama dengan PN akan membolehkan mereka mencapai kemenangan dalam pilihan raya.

Mereka pun sudah terpengaruh dengan cakap-cakap bahawa rakyat kini kembali menyokong BN, oleh itu PAS sepatutnya ‘tumpang sekali’. Tetapi mereka tidak terfikir atau buat-buat tak nak fikir ‘kekeruhan’ yang ada kepada BN sepertimana disebut oleh Abdul Hadi akan menjadi ‘pemusnah’ kepada impian BN untuk kembali berkuasa.

Kelompok mahu ‘makan durian mentah’ perlu berhati-hati. Gelanggang pilihan raya sudah dibuka dan sekarang adalah masa untuk melaksanakan keputusan parti, bukannya mewujudkan kekeliruan sehingga menyebabkan ‘kekeruhan’ yang akhirnya membawa ‘kegelapan’ kepada kesepakatan dalam Perikatan Nasional bagi menghadapi PRU-15.

Zulkiflee Bakar

Artikel ini pertama kali disiarkan dalam WartaRakyat pada 16 Oktober 2022. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Muhyiddin hargai setiakawan PAS

Tan Sri Muhyiddin Yassin menghargai semangat setiakawan yang ditunjukkan PAS untuk terus kekal bersama Bersatu, Gerakan, SAPP dan STAR di dalam Perikatan Nasional (PN) menghadapi Pilihan Raya Umum Ke-15 (PRU-15) akan datang.

Presiden Bersatu itu berkata keputusan Jawatankuasa Kerja PAS Pusat hari ini memberi suntikan semangat kepada rakan-rakan PN untuk bergerak dengan lebih tersusun.

“Saya amat menghargai keputusan Jawatankuasa Kerja PAS Pusat untuk memperkukuhkan kerjasama dalam Perikatan Nasional dalam menghadapi PRU 15.

“Keputusan ini memberikan suntikan semangat kepada Perikatan Nasional untuk bergerak dengan lebih tersusun dan bersatu-padu dalam meraih sokongan rakyat,” katanya dalam satu kenyataan hari ini.

Terdahulu, Presiden PAS Tan Sri Abdul Hadi Awang mengumumkan mesyuarat Jawatankuasa Kerja PAS Pusat bersetuju parti itu terus kekal bersama PN.

“Mesyuarat Jawatankuasa Kerja PAS Pusat yang diadakan pada hari ini, 13 Oktober 2022, telah membuat keputusan memperkukuhkan kerjasama dalam Perikatan Nasional untuk menghadapi PRU-15, atas prinsip penyatuan ummah.

“Selain itu mesyuarat juga memutuskan untuk memuktamadkan perbincangan kerusi-kerusi di negeri dengan Perikatan Nasional,” katanya dalam kenyataan selepas mesyuarat itu.

Mengulas lanjut Muhyiddin yang juga Pengerusi PN berkata beliau secara peribadi merakamkan penghargaan atas semangat setiakawan yang ditunjukkan Abdul Hadi dan rakan-rakan pimpinan PAS yang terus istiqamah mempertahankan kerjasama PAS dalam PN.

“Saya mendoakan semoga Perikatan Nasional mendapat mandat rakyat dalam PRU-15 untuk membentuk sebuah kerajaan yang benar-benar memberi tumpuan kepada kesejahteraan dan kemakmuran rakyat,” katanya.


Ringgit dibuka tinggi berbanding dolar selepas kejatuhan semalam

Ringgit dibuka agak tinggi berbanding dolar AS untuk hari kedua berturut-turut di tengah-tengah sentimen pasaran yang lemah, kata seorang peniaga.

Pada jam 9 pagi, mata wang tempatan menambah nilai kepada 4.6350/6395 berbanding dolar AS daripada penutupan semalam pada paras 4.6380/6425, menurut laporan Bernama.

Peniaga ActivTrades Dyogenes Rodrigues Diniz berkata pelabur terus menjauhi aset berisiko seperti saham dan mata wang lain dan mencari perlindungan dengan mendapatkan dolar AS serta bon kerajaan Amerika Syarikat.

Beliau turut menjelaskan pasaran tukaran asing banyak dipengaruhi oleh pengeluaran data pekerjaan di AS dan inflasi yang meruncing di Jerman.

“Di AS, data Tuntutan Pengangguran Awal yang lebih rendah daripada jangkaan menunjukkan pasaran buruh adalah kukuh kerana ia bergerak pada tahap yang sama seperti yang dilihat sebelum pandemik.

“Pasaran pekerjaan yang kukuh memberi ruang kepada Rizab Persekutuan AS untuk mengetatkan lagi dasar kewangan selanjutnya melalui kenaikan kadar faedah,” katanya dalam nota.

Diniz menambah kadar inflasi di Jerman kini berada pada paras tertinggi dalam tempoh lebih 50 tahun, sekali gus mencetuskan kebimbangan tentang ekonomi Kesatuan Eropah.

Sementara itu, ringgit diniagakan rendah berbanding mata wang utama yang lain.

Mata wang tempatan terus menyusut berbanding euro kepada 4.5544/5588 daripada 4.4951/4995 pada penutupan urus niaga Khamis, lega berbanding pound Britain menjadi 5.1736/1786 daripada 5.0392/0441 dan lemah berbanding dolar Singapura kepada 3.2358/2394 daripada 3.2228/2264 sebelumnya.

Namun begitu, ringgit menambah nilai berbanding yen Jepun kepada 3.2034/2067 daripada 3.2050/2084 pada penutupan urus niaga semalam.


Tidak masuk akal Anwar sekat pembangunan Kedah

Tindakan Perdana Menteri, Datuk Seri Anwar Ibrahim yang mengetepikan pembangunan di Kedah dalam Belanjawan 2023 dilihat tidak masuk akal.

Ketua Penerangan Armada Bersatu, Mohd Ashraf Mustaqim Badrul Munir berkata prestasi ekonomi negeri itu terus mencatatkan lonjakan di bawah kepimpinan Menteri Besarnya, Datuk Seri Muhammad Sanusi Md Nor.

“Kami anak negeri Kedah amat terkilan apabila Perdana Menteri Kesepuluh jelas meminggirkan negeri-negeri Melayu terutamanya di Kedah sedangkan laporan prestasi ekonomi antara negeri-negeri dalam Malaysia jelas menunjukkan perkembangan hasil pelaburan yang mapan di bawah pentadbiran MB Sanusi.

“Contoh tahun 2021 sahaja, Kedah mencatatkan pelaburan RM68.3 bilion pada suku kedua tahun 2022 pula mencatatkan Kedah menerima RM20 bilion menjadikan negeri Kedah pada ketika itu berjaya mendahului jumlah pelaburan tertinggi di Malaysia,” katanya dalam satu kenyataan.

Katanya, projek mega Kedah Aerotropolis yang merangkumi beberapa komponen termasuk pembinaan Lapangan Terbang Antarabangsa Kulim (KXP) yang akan membantu perkembangan ekonomi negeri Kedah serta memanfaatkan kesejahteraan rakyat dalam negeri dalam pada turut akan menyumbang dalam perkembangan KDNK negara.

“Kedah Aerotropolis ini akan dapat memesatkan lagi pembangunan negeri dan melonjakkan pelaburan impak daripada aktiviti bernilai tinggi terutamanya dalam kawasan Taman Teknologi Tinggi Kulim (Kulim Hi-Tech Park) selaku pusat pembangunan industri dan teknologi di Koridor Utara.

“Adalah tidak masuk akal apabila PMX ingin menyekat perkembangan ini dengan memfokuskan kepada pembangunan di Pulau Pinang untuk membangunkan lapangan terbang yang lebih bergantung kepada sektor pelancongan semata,”

Sebelum ini, ketika membentangkan Belanjawan 2024 di Dewan Rakyat, Anwar mengumumkan peruntukan untuk kerja menaiktaraf lapangan terbang di PulauPinang dan Subang susulan kosnya yang jauh lebih rendah berbanding kos membina lapangan terbang baharu.

Mengulas lanjut, beliau berkata Kedah Aerotropolis ini akan menjadikan negara sebagai peneraju serantau yang bakal mendepani negara-negara Asia Tenggara lain malah dapat bersaing dalam perkembangan pembangunan global bagi meneroka industri berteknologi tinggi aeroangkasa dan penerbangan dengan pembukaan kawasan perindustrian baharu.

“Sedangkan menerusi pembangunan Kedah Aerotropolis ini dan juga KXP akan mampu membawa berbilion ringgit nilai pulangan hasil pelaburan dan membuka lebih peluang pekerjaan kepada masyarakat setempat.

“Bukan sahaja dalam konteks industri malah ia juga akan merancakkan pelancongan serta segenap aspek ekonomi masyarakat sekitar untuk dibangunkan,” katanya.


MP PKR pertahan cadangan penyenaraian IPO Petronas, dedah formula kiraan

Seorang Ahli Parlimen (MP) PKR, Wong Chen mempertahan cadangan yang dikemukakan sebelum ini berhubung penyenaraian Petronas di Bursa Malaysia.

MP Subang itu menjelaskan formula kiraannya jika langkah penyenaraian tawaran awam permulaan (IPO) untuk Petronas dapat meraih hasil RM300 bilion dan ia boleh digunakan untuk mengurangkan hutang negara.

“Ideanya adalah untuk menyalurkan RM60 bilion ke dalam tenaga alternatif, yang mana banyak syarikat minyak berusaha ke arah itu disebabkan perubahan iklim.

“Pelaburan RM60 bilion itu (dengan pulangan 10% yang munasabah ke atas sasaran pelaburan) sepatutnya menjana pendapatan tambahan RM60 bilion untuk Petronas, selepas IPO,” katanya dipetik laporan FMT.

Chen sebelum ini mencadangkan tawaran 20% kepentingan kepada orang ramai dan Jika RM300 bilion diperoleh daripada IPO itu, sebanyak M240 bilion, atau 80% daripada hasil, boleh disalur ke Putrajaya untuk mengurus hutang negara.

Jelasnya, Malaysia mempunyai masalah hutang dan cadangannya untuk IPO adalah penyelesaian berpotensi yang wajar diterokai.

Chen juga berkata, cadangannya bukan serangan terhadap perakaunan atau tadbir urus Petronas, tetapi berita terbaru melibatkan vendor dan kontraktornya dalam industri, termasuk Serba Dinamik, tidak “memupuk keyakinan bahawa semuanya baik-baik saja”.

“Pertuduhan terbaharu terhadap seorang eksekutif Petronas kerana didakwa menerima rasuah RM6.1 juta untuk pemberian kontrak adalah contoh terdapat ruang jelas untuk menambah baik tadbir urus korporat.

Beliau mencadangkan bahawa pemegang saham minoriti boleh menuntut ketelusan lebih tinggi berhubung kontrak pasca-IPO, dan ini akan merangsang penambahbaikan keseluruhan tadbir urus korporat.

“Saya sukacita dan bersedia untuk berhubung dengan Ketua Pegawai Eksekutif Petronas, Tengku Taufik Aziz, atau mana-mana pihak berkaitan dalam perkara yang sama,” katanya lagi.

Terdahulu, Ketua Pegawai Eksekutif Petronas, Datuk Tengku Muhammad Taufik Tengku Aziz menegaskan cadangan penyenaraian IPO memerlukan pertimbangan yang serius kerana ia akan memberi implikasi kepada kepentingan negara.

“Sekiranya Perdana Menteri bertanya kepada saya, saya akan memberikan jawapan dua-dua implikasi yang sama rata, sama ada ia memangkinkan industri perkhidmatan dan peralatan minyak dan gas, jaminan tenaga…ia adalah dimensi yang anda perlu fikirkan dengan sangat teliti.

“Ia bukan hanya sekadar mengenai dividen atau fiskal kerana ada kira-kira 150,000 pekerja dalam industri ini selain daripada pekerja kami,” katanya dipetik laporan media semasa sesi Dialog antara Presiden/Ketua Pegawai Eksekutif semalam.

Baru-baru ini, Ahli Ekonomi, Tan Sri Ramon Navaratnam memberi amaran bahawa cadangan penyenaraian PETRONAS di Bursa Malaysia hanya akan memberi rangsangan kewangan sementara kepada kerajaan.

Menurut laporan berita, Ramon dilaporkan berkata, bahawa PETRONAS harus dikekalkan sebagai entiti nasional kerana menjualnya akan menjadi duluan untuk melepaskan perusahaan utama negara.


Hong Kong enggan buka sempadan antarabangsa

Keputusan Hong Kong untuk terus memperketatkan kawalan pengasingan antarabangsa Covid-19 didakwa menimbulkan kegusaran dalam kalangan pengurus syarikat multinasional.

Strategi itu dilaksanakan oleh kepimpinan wilayah terikat dengan Beijing bagi membebaskan Hong Kong daripada wabak Covid-19 dilihat belum menunjukkan tanda-tanda ianya akan dimansuhkan, ketika pesaing dari negara lain sudah ‘membuka semula pintu masuk negara’ mereka.

Sebelum ini, hab perniagaan selatan China itu berjaya mengawal penularan Covid-19 kerana pelaksanaan peraturan kuarantin yang terketat di dunia, dengan hampir kebanyakan ketibaan di wilayah tersebut wajib menjalani kuarantin di hotel selama 14 ke 21 hari.

Bagaimanapun, pesaing lain seperti London, New York, Tokyo dan Singapura sudah menerima pendekatan norma baharu untuk terus ‘hidup bersama Covid-19’ dengan secara berperingkat menjalankan mesyuarat bersemuka, persidangan dan perjalanan eksekutif, namun Hong Kong masih mengambil pendekatan bertentangan dan menggelar negaranya sebagai ‘Kota Dunia Asia’.

Awal minggu lalu, pegawai bertugas di wilayah itu sudah memperketatkan lagi peraturan gelembung perjalanan dengan Tanah Besar, walaupun China sudah berdepan gelombang jangkitan keempat dalam tempoh lima bulan lalu.

Ketua Eksekutif, Carrie Lam memaklumkan tindakan untuk mengembalikan semula perjalanan ke Tanah Besar amat penting berbanding pembukaan semula kemasukan antarabangsa.

Semalam, Hong Kong mencatatkan hanya tiga kes baharu dan tiada kematian akibat Covid-19 dilaporkan, menjadikan angka kumulatif dengan 12,345 kes jangkitan dan 213 kes kematian sejak wabak Covid-19 mula tersebar di negara itu pada 23 Januari 2020. – Agensi


Mat Kilau dinobat Tokoh Maal Hijrah Pahang

Tokoh sejarah dan pahlawan Pahang Mat Kilau dinobatkan sebagai Tokoh Maal Hijrah Pahang pada sambutan peringkat negeri yang berlangsung di Dewan Jubli Perak Sultan Haji Ahmad Shah hari ini.

Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah berkenan menyampaikan anugerah itu kepada cucu pahlawan tersebut Mohd Alhamadi Abu Bakar yang menerima wang tunai RM10,000, trofi dan sijil, lapor Bernama.

Mohd Alhamadi, 56, yang merupakan seorang pendidik melahirkan rasa syukur dan terharu terhadap kerajaan negeri Pahang kerana memberikan pengiktirafan tersebut kepada datuknya dan berharap ia terus meningkatkan semangat juang keluarga serta orang ramai untuk mengembangkan syiar Islam.

“Perjuangan Mat Kilau adalah atas dasar agama… perjuangan menentang Inggeris bersama ayahnya Tok Gajah dan Datuk Bahaman adalah disebabkan kuasa penjajah yang hendak masuk ke Pahang dan memperkenalkan sistem pemerintahan Inggeris.

“Maka disebabkan itu, Mat Kilau dan rakan-rakannya bangkit bangun melawan demi menegakkan Islam di Pahang,” katanya semasa ditemui pemberita selepas tamat majlis sambutan yang bertemakan ‘Keluarga Malaysia Pemangkin Kemakmuran’ itu.

Turut berangkat ke majlis itu ialah Tengku Panglima Raja Kol Tengku Amir Nasser Ibrahim Shah dan turut disertai barisan pentadbiran negeri diketuai Menteri Besar Datuk Seri Wan Rosdy Wan Ismail dan Mufti Pahang Datuk Seri Dr Abdul Rahman Osman.

Mat Kilau atau nama sebenarnya Muhammad Khatib Rasu Abd Salam dijaga ibu bapa Mohd Alhamadi selama kira-kira 30 tahun sebelum beliau meninggal dunia pada 16 Ogos 1970 pada usia 104 tahun. Semasa itu Mohd Alhamadi berumur sekitar lima tahun.

Mohd Alhamadi berkata datuknya yang mesra dipanggil ‘Aki Kilau’ juga menjadikan zikir dan bacaan surah Al-Ikhlas sebagai amalan setiap hari yang kini diwarisi ahli keluarga serta ahli seni silat tapak suci warisan Mat Kilau.

Menyifatkan dirinya sebagai ‘hanya wakil penerima anugerah itu’, Mohd Alhamadi berkata wang tersebut akan digunakan sebaiknya bagi menambah baik galeri Mat Kilau di sini, yang diusahakannya sendiri sejak tahun 2016 dan persatuan seni silat tersebut.

Sementara itu, berdasarkan kenyataan jawatankuasa induk dan pelaksana sambutan, Mat Kilau yang merupakan anak jati Kampung Kedondong, Pulau Tawar di Jerantut berpengetahuan luas dalam agama dan pernah belajar agama daripada tokoh agama dan ulama tersohor.

Antaranya ialah Mufti Pahang pertama Uthman Senik, ulama Sayyid Abdul Rahman Sayyid Muhammad Al-Idrus atau lebih dikenali sebagai Tokku Paloh dan Haji Abdul Rahman Limbong di Terengganu semasa beliau bersembunyi di negeri tersebut.

Selain itu, Mat Kilau juga pandai mengaji al-Quran, berzanji, berdikir maulud dan berdikir rebana yang turut dikenali sebagai Dikir Pahang serta handal dalam ilmu persilatan.


Indonesia wajibkan pelancong asing guna aplikasi PeduliLindungi

Pemerintah Republik Indonesia mewajibkan pelancong antarabangsa yang merancang memasuki negara itu menggunakan aplikasi PeduliLindungi bagi memudahkan pengesanan pergerakan mereka.

Jurucakap Pasukan Khas menangani Covid-19 republik itu, Wiku Adisasmito berkata Pekeliling No.18 tahun 2021 mengenai protokol kesihatan untuk pelancong antarabangsa berubah secara dinamik untuk disesuaikan dengan perkembangan wabak Covid-19.

PeduliLindungi adalah aplikasi yang dikembangkan untuk membantu pemerintah dalam melakukan usaha untuk menghentikan penyebaran Covid-19. Aplikasi ini mengandalkan penyertaan masyarakat untuk saling memberikan data lokasi ketika melakukan perjalanan agar pengesanan riwayat kontak pesakit Covid-19 dapat dilakukan.

Pengguna aplikasi ini juga akan mendapatkan pemakluman jika berada di keramaian atau berada di zona merah.

Wiku berkata penggunaan aplikasi PeduliLindungi bertujuan mengoptimumkan langkah berlapis dengan pendekatan digital untuk menangani Covid-19, termasuk mengambil tindakan pencegahan bagi mengawal kemasukan varian baharu ke Indonesia.

“Sasarannya untuk melaksanakan pemantauan, kawalan dan mencegah jangkitan Covid-19,” jelasnya lagi.

Secara terperinci, terdapat tiga klausa dalam perubahan PeduliLindungi.

Pertama, pelancong antarabangsa wajib menggunakan aplikasi PeduliLindungi sebagai syarat untuk memasuki dan bergerak di seluruh wilayah di Indonesia.

Kedua, semua pengendali pengangkutan di pintu masuk pelancong antarabangsa perlu menggunakan aplikasi PeduliLindungi.

Ketiga adalah pemantauan kuarantin kesihatan ke atas kru kapal kargo dan kapal harus mematuhi peraturan khusus dan peraturan teknikal yang ditetapkan Kementerian Kesihatan Republik Indonesia (KKRI), melalui pemantauan Pejabat Kesihatan Pelabuhan di setiap pintu masuk untuk perjalanan antarabangsa.

Ketika pandemik ini, hanya enam pintu masuk dibuka untuk kegunaan pelancong iaitu melalui udara, laut dan darat. – Agensi


Undang-undang larangan merokok generasi muda akan diperkenal

Malaysia berharap menjadi negara pertama di dunia yang menggubal undang-undang melarang aktiviti merokok terhadap generasi muda yang lahir selepas 2005 (Generational End Game) apabila cadangan perundangan penting itu dibawa ke Parlimen bulan depan, kata Menteri Kesihatan Khairy Jamaluddin Abu Bakar.

Beliau berkata jika diluluskan dan dikuatkuasakan dengan berkesan ia boleh membantu meningkatkan tahap kesihatan yang lebih baik secara ketara dalam tempoh beberapa tahun akan datang, lapor Bernama.

“Sekiranya undang-undang ini diluluskan, rakyat Malaysia yang lahir selepas 2005 tidak akan dapat membeli atau menggunakan produk rokok lagi. Selesai.

“Tiada lagi aktiviti merokok dan tembakau. Ada pihak yang percaya bahawa pengharaman bukanlah jalan penyelesaian; Saya berazam untuk menjayakan usaha ini,” katanya dalam ucaptama bertajuk Future-Proofing Public Health Care di Singapura.

Khairy menyampaikan ucapan semasa Dialog Kepimpinan Pemikiran Kesihatan Awam yang diadakan di Sekolah Kesihatan Awam Saw Swee Hock di Universiti Nasional Singapura (NUS) pada 2 Jun ketika beliau berada di republik itu sebagai Felow Pertukaran Lee Kuan Yew.

Teks ucapan beliau telah tersedia kepada Bernama hari ini selepas NUS memuat naik video dialog itu di saluran YouTubenya.


Bon Odori boleh jerumuskan kepada amalan syirik: Mufti Pulau Pinang

Penyertaan umat Islam di dalam festival Jepun – Bon Odori – boleh menjerumuskan mereka kepada pelaksanaan amalan syirik, tegas Mufti Pulau Pinang Datuk Seri Wan Salim Wan Mohd Noor.

Sehubungan itu, beliau menasihatkan umat Islam supaya tidak mengambil bahagian dalam festival yang dirancang 17 Julai depan di Shah Alam, Selangor.

“Umat Islam dinasihatkan supaya sentiasa memelihara kesucian akidah Islam mereka dengan mengelak daripada terlibat dalam perayaan seperti itu.

“Memandangkan perayaan itu dikaitkan dengan mengingati roh atau roh nenek moyang dikhuatiri boleh membawa kepada syirik. Umat Islam hendaklah sentiasa memelihara kesucian akidah Islamnya.

“Mengingati roh nenek moyang dengan menari, menyembah roh dan lain-lain adalah tidak digalakkan dalam Islam, malah dikhuatiri akan terjerumus ke dalam dosa syirik kepada Allah,” katanya dalam satu kenyataan semalam.

Semalam, Menteri di-Jabatan Perdana Menteri (Hal Ehwal Agama) Datuk Idris Ahmad berkata kajian yang dibuat Jabatan Kemajuan Islam Malaysia (Jakim) mendapati festival itu memang ada unsur-unsur keagamaan.

“Jadi kami nasihatkan orang Islam tidak menyertainya atau apa-apa juga program yang membabitkan soal agama serta akidah,” kata Idris.

Poster promosi penganjuran festival itu juga memaparkan imej animasi wanita berhijab yang memakai kimono dan ia mendapat reaksi negatif di media sosial terutamanya dalam kalangan umat Islam di negara ini.


PdPR kekal di lima negeri beralih ke Fasa Dua PPN

Sistem pengajaran dan pembelajaran di rumah (PdPR) bagi murid kelas peperiksaan di lima negeri yang beralih ke Fasa Dua Kawalan Pergerakan dalam Pelan Pemulihan Negara (PPN) bermula Isnin dikekalkan sehingga cuti pertengahan penggal.

Kementerian Pendidikan (KPM) dalam kenyataan hari ini memaklumkan cuti pertengahan penggal ini akan bermula pada 16 Julai bagi negeri Kumpulan A dan 17 Julai bagi negeri Kumpulan B.

Katanya, makluman lanjut mengenai operasi persekolahan bagi sesi penggal berikutnya yang dijadualkan pada 25 Julai akan dibuat sekurang-kurangnya seminggu sebelum penggal persekolahan bermula.

“Berdasarkan prosedur operasi standard (SOP) Majlis Keselamatan Negara (MKN) bagi Fasa 2 PPN, sekolah dibenarkan beroperasi untuk sesi PdP secara bersemuka terhad kepada murid kelas peperiksaan sahaja.

“Bagaimanapun, KPM ingin memaklumkan bahawa Takwim Persekolahan KPM tahun 2021 adalah kekal seperti yang telah diumumkan oleh Menteri Kanan Pendidikan Datuk Dr Radzi Jidin dalam sidang media pada 6 Jun lepas,” menurut kenyataan itu.

Radzi pada sidang media Jun lepas berkata PdPR akan dilaksanakan selama 25 hari persekolahan bermula 13 dan 14 Jun mengikut kumpulan negeri masing-masing sehingga cuti pertengahan penggal.

Semalam Menteri Kanan (Kluster Keselamatan) Datuk Seri Ismail Sabri Yaakob mengumumkan Perlis, Kelantan, Perak, Pahang dan Terengganu beralih ke Fasa Dua Kawalan Pergerakan dalam PPN mulai esok.

Keputusan itu diambil berdasarkan nilai ambang di negeri-negeri berkenaan yang telah berjaya dicapai iaitu purata kes harian COVID-19 menurun di bawah 4,000 kes, kadar penggunaan katil di unit rawatan rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus.


Asyraf Wajdi kalah lagi, Perikatan Nasional tawan Gerik

Ketua Pemuda UMNO Datuk Asyraf Wajdi Dusuki kalah lagi – kali kedua – dalam cubaannya untuk menjadi Ahli Parlimen menerusi Pilihan Raya Umum (PRU).

Pada PRU-14, Asyraf kalah dengan majoriti 1,360 undi di Parlimen Pasir Puteh di mana Datuk Nik Muhammad Zawawi Salleh daripada PAS menang undian sebanyak 32,307.

Kali ini, pada PRU-15, beliau berpindah kawasan ke kubu kuat UMNO/Barisan Nasional (BN) di Parlimen Gerik, Perak, dengan harapan memenangi hati pengundi di situ.

Bagaimanapun, tindakan UMNO/BN meletakkan beliau di kerusi berkenaan dengan mengetepikan anak tempatan menerima padah apabila Asyraf Wajdi tumbang ditangan calon Perikatan Nasional Fathul Huzir Ayob.

Keputusan itu diumumkan secara rasmi Suruhanjaya Pilihan Raya (SPR) sebentar tadi.

Fathul Huzir memperoleh 15,105 undi, menang majoriti 1,377 undi.

Asyraf Wajdi memperoleh 13,728 undi manakala calon PH, Tarmizi Mohd Jam (5,779 undi).


RM60.6 juta masuk akaun Najib pada 2011: Saksi pendakwaan

Mahkamah Tinggi Kuala Lumpur hari ini diberitahu bahawa wang berjumlah RM60.6 juta dimasukkan ke dalam akaun peribadi AmIslamic Bank Datuk Seri Najib Razak menerusi dua transaksi pada 2011.

Pengurus Cawangan Ambank (M) Berhad Jalan Raja Chulan R Uma Devi, 43, berkata berdasarkan penyata akaun berakhir nombor 694, kemasukan wang RM30,449,929.97 ke dalam akaun bekas Perdana Menteri itu adalah pada 24 Februari dan RM30,179,909.46 pada 14 Jun 2011.

“Saya memperakui dan mengesahkan bahawa dokumen ini (penyata akaun) AmIslamic Bank Berhad atas nama Najib telah dicetak dari komputer milik AmBank Cawangan Jalan Raja Chulan,” katanya.

Beliau berkata demikian ketika membacakan pernyataan saksinya pada pemeriksaan utama oleh Timbalan Pendakwa Raya Najwa Bistamam pada perbicaraan kes rasuah dan pengubahan wang haram dana RM2.3 bilion milik 1Malaysia Development Berhad (1MDB) yang dihadapi Najib.

Najib kini menjalani hukuman 12 tahun penjara di Penjara Kajang setelah Mahkamah Persekutuan pada 23 Ogos lalu mengekalkan keputusan Mahkamah Tinggi yang mendapati najib bersalah dalam kes penyelewengan RM42 juta dana SRC International Sdn Bhd.

Merujuk borang pembukaan akaun individu atas nama Najib pada 13 Jan 2011, saksi pendakwaan ke-37 itu berkata hanya Najib penandatangan tunggal cek dan boleh melakukan urusan terhadap akaun peribadi AmIslamic Bank miliknya.

“Akaun (694) ini dibuka dengan bayaran deposit sebanyak RM500 sahaja. Penandatangan sah bagi akaun persendirian ini adalah Datuk Seri Najib  Razak sendiri sebagai penandatangan tunggal sah bagi cek yang dikeluarkan.

“Ini bermaksud, hanya dia sahaja (Najib) boleh menandatangani cek dan melakukan urusan menerusi kesemua akaun ini,” katanya menurut Bernama.

Saksi itu berkata pada 2013, Najib menyerahkan surat kepada Pengurus Cawangan AmIslamic Bank Berhad bertarikh 26 Ogos 2013 untuk menutup akaun semasa dan simpanannya (yang berakhir 694 dan 481) serta mengarahkan pihak bank untuk memindahkan wang di dalam akaunnya itu berjumlah RM150 juta ke akaunnya yang lain iaitu AmPrivate Banking-1MY.

Uma Devi berkata surat itu juga menyatakan segala cek yang tidak digunakan akan dipulangkan kepada pihak bank serta Najib tidak boleh mengeluarkan apa-apa cek selepas penutupan akaun itu.

“Arahan lain di dalam surat ini adalah untuk debitkan baki amaun dari akaun-akaun tersebut menggunakan baki berkenaan untuk mengeluarkan deraf bank di atas nama AmPrivate Banking-1MY,” katanya.

Beliau berkata lampiran yang dikepilkan bersama surat itu adalah slip pemindahan wang yang telah diproses oleh pihak bank selaras dengan surat arahan tersebut.

“Berdasarkan slip itu, wang berjumlah RM12,436,711.87 telah dipindahkan ke akaun AmPrivate Banking-1MY pada 30 Ogos 2013 yang akaun tersebut (AmPrivate Banking) itu adalah milik Datuk Seri Najib yang dibuka di Cawangan Jalan Raja Chulan pada 31 Julai 2013,” katanya.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung Isnin.


Zahid dakwa pemimpin kalah pemilihan bahagian bawa lari ‘harta pejabat’

Bekas pemimpin di peringkat bahagian yang kalah dalam pemilihan parti lalu didakwa melarikan ‘harta’ di pejabat parti.

Presiden UMNO, Datuk Seri Ahmad Zahid Hamidi mendedahkan pemimpin di bahagian yang kalah dalam pemilihan lalu bertindak melarikan aset parti, bagaimanapun tidak memperincikan individu yang dimaksudkannya itu sebaliknya memberi alasan akan menceritakan lebih lanjut perkara itu di majlis bersesuaian.

“Saya tahu pemberita tahu bahawa saya sangat telus dalam perkara ini. Tetapi biarlah cukup saya beritahu terdapat perubahan apabila sesuatu jawatan dipegang tentunya pemegang jawatan lama yang menjadi pemegang amanah kepada pejabat lama, merasakan segala harta benda yang ada di pejabat itu milik dirinya.

“Maka apabila yang (kepimpinan) baharu datang mengambil alih (jawatan)…yang ada hanyalah pejabat kosong. Saya tidak mahu bercerita lebih panjang lagi, tetapi biarlah saya bercerita nanti di majlis bersesuaian,” katanya dipetik laporan BH.

Zahid berkata hal tersebut sampai ke pengetahuannya selepas dikunjungi seorang pemimpin yang baru sahaja menerajui sebuah bahagian tanpa mendedahkan lebih lanjut identiti pemimpin terbabit termasuk bahagian yang diwakili.

Semasa pemilihan bahagian yang berakhir pada 19 Mac lalu, hampir 30 peratus atau 54 muka baharu yang terpilih sebagai Ketua UMNO Bahagian.

Pengerusi Jawatankuasa Pemilihan UMNO (JPU), Tan Sri Shahrir Ab Samad berkata, jumlah itu melibatkan hampir semua bahagian di seluruh negara kecuali Sabah menunjukkan dinamik perubahan politik dalaman parti tersebut.

“Satu perkara yang harus saya terangkan, perubahan daripada segi kepimpinan di peringkat bahagian, terdapat sehingga 54 muka baharu. Ini menunjukkan betapa dinamiknya bila kita mengadakan pemilihan,” katanya dipetik laporan media.

Untuk rekod, Zahid memenangi jawatan Presiden UMNO tanpa bertanding bersama dengan timbalannya, Datuk Seri Mohamad Hasan.


Najib sangkal berpakat songlap peruntukan bina kapal tempur TLDM

Datuk Seri Najib Razak menyangkal dakwaan dirinya terlibat dalam menyeleweng dana projek perolehan kapal tempur pesisir (LCS) dengan menggunakan beberapa lapis syarikat sebagaimana didakwa Timbalan Presiden PKR Rafizi Ramli.

Menurut bekas Perdana Menteri itu dua syarikat yang disebut Rafizi – Contraves Advanced Devices Sdn Bhd (CAD) dan Contraves Electrodynamics Sdn Bhd (CED) – adalah syarikat usahasama 49 hingga 51 peratus dan Boustead Heavy Industries Corporation (BHIC).

BHIC pula katanya adalah anak syarikat Lembaga Tabung Angkatan Tentera (LTAT) dengan syarikat terkenal Jerman, Rheinmetall Air Defence AG, iaitu sebahagian daripada kumpulan Rheinmetall Jerman yang amat besar dengan jualan tahunan mencecah RM30 bilion.

Beliau berkata pengarah urusan syarikat BHIC dan pengerusi jawatankuasa projek LCS ketika itu adalah bekas Panglima Tentera Laut Tan Sri Ahmad Ramli Mohd Nor.

“Syarikat BHIC juga merupakan syarikat tersenarai dalam Bursa Malaysia. Jadi, apa kaitan isu ini dengan saya?,” kata Najib yang menjadi Perdana Menteri ketika projek perolehan enam kapal LCS itu mula dirancang dan dianugerahkan terus kepada Boustead Naval Shipyard (BNS).

Najib turut menyoal sama ada Rafizi menuduh bekas Panglima Tentera Laut, LTAT dan syarikat gergasi Jerman itu berpakat dengan beliau untuk menyeleweng dana LCS.

“Dan adakah Rafizi tuduh bahawa bekas Panglima Tentera laut, LTAT dan syarikat gergasi Jerman itu berpakat dengan saya untuk songlap?

“Ataupun syarikat BHIC anak syarikat Boustead berpakat dengan syarikat Jerman itu untuk menipu syarikat Boustead?

“Bagaimana pula saya terlibat sedangkan saya langsung tidak pernah bercampur tangan dalam pemberian dan pengurusan projek LCS ini?

“Kenapa tak siasat sepenuh-penuh dan sepuas-puas hati sekiranya bekas Panglima Laut, syarikat Boustead milik LTAT dan syarikat Jerman itu disyaki bersalah?

“Saya tak ada bantahan sebab saya langsung tak terlibat,” kata Najib yang sebelum ini terpalit dengan skandal kewangan terbesar dunia melibatkan 1Malaysia Development Berhad (1MDB).

Sebelum ini, Rafizi memulakan siri pendedahan berhubung isu projek LCS, dengan beberapa dakwaan antaranya BNS menerima dokumen sebut harga daripada Naval Group (dahulu dikenali sebagai DCNS) sebelum surat lantikan (LOA) kerajaan Malaysia.

Rafizi berkata setakat ini menunjukkan ada perancangan dari awal untuk menyembunyikan penglibatan DCNS – syarikat Perancis yang sering dikaitkan dengan Najib – dari projek ini.

“Secara logiknya, jika DCNS adalah pembekal utama kepakaran, reka bentuk dan pembinaan kapal LCS, sewajarnya Kerajaan Malaysia melantik DCNS secara terus (seperti yang dibuat semasa projek kapal selam Scorpene),” kata Rafizi.

Pada Khamis (4 Ogos lalu) Jawatankuasa Kira-Kira Wang Negara (PAC) mendedahkan laporan setebal 247 muka surat berhubung LCS dan antaranya terma-terma kontrak adalah lemah dan tidak memihak kepada kerajaan apabila pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

Menurut laporan itu, pandangan TLDM selaku pengguna akhir tidak diendahkan oleh Kementerian Pertahanan dan BNS dalam pelaksanaan projek LCS.

Untuk rekod, perolehan LCS itu telah diluluskan oleh Putrajaya pada awal 2011 ketika pemerintahan Barisan Nasional dan UMNO. Pada akhir 2011, kontrak RM9 bilion telah diberikan kepada BNS.


91.2 peratus individu dewasa lengkap divaksin

Kadar vaksinasi populasi dewasa yang melengkapkan suntikan vaksin Covid-19 masing-masing di seluruh negara sehingga semalam meningkat kepada 91.2 peratus atau membabitkan 21,355,550 individu.

Kementerian Kesihatan (KKM) menerusi kemas kini dalam laman sesawang COVIDNOW pagi ini memaklumkan 95.0 peratus atau 22,247,174 lagi individu dewasa menerima sekurang-kurangnya satu dos daripada vaksin dua dos atau dos tunggal.

Secara keseluruhan sejak Program Imunisasi Covid-19 Kebangsaan (PICK) dilancarkan pada 24 Februari lalu hingga semalam, hampir 43.5 juta dos vaksin diberikan kepada golongan itu dengan semalam sahaja sebanyak 64,590 individu lengkap divaksinasi, manakala 14,543 lagi menerima sekurang-kurangnya satu dos.

Bagi PICK Remaja pula, 17.5 peratus atau 551,972 remaja berusia 12 hingga 17 tahun lengkap divaksinasi, manakala 2,416,010 lagi menerima sekurang-kurangnya satu dos.

Dalam tempoh 20 September hingga semalam sebanyak 2,967,982 dos diberikan kepada golongan itu dengan semalam sahaja 98,066 remaja lengkap divaksinasi, dan 25,948 remaja lagi menerima dos pertama daripada vaksin dua dos.

Secara keseluruhan, 67.1 peratus atau 21,907,522 individu yang layak telah melengkapkan suntikan masing-masing, sementara 75.5 peratus atau 24,663,184 lagi menerima sekurang-kurangnya satu dos.

Semalam sahaja sebanyak 206,418 dos diberikan dengan 162,656 individu lengkap divaksinasi, dan 40,491 lagi menerima sekurang-kurangnya satu dos.


Nutrisi untuk anak baharu belajar berpuasa

Umat Islam mulai bersahur bagi memulakan puasa Ramadan. Bagi ibu bapa dan si cilik baharu ingin belajar berpuasa, sudah pasti keterujaan itu terbit dalam hati. Tidur lebih awal supaya mudah bangkit dinihari antara pesanan biasa kita dengar.

Realitinya ibu bapalah insan paling seronok dan agak gusar melatih anak-anak berpuasa.

Seronok kerana ia pengalaman pertama. Gusar kerana sejauh mana sajian disediakan itu pada masa sama, mampu membekalkan tenaga di sekolah.

Menurut Pakar Pemakanan Pantai Hospital Sungai Petani, Nur Zakira Imana Mohd. Fadzil, mendidik anak berpuasa mungkin menjadi satu cabaran buat sesetengah ibu bapa apatah lagi jika ibadat itu dilakukan ketika cuaca panas dan terik.

Ia boleh menyebabkan mereka lebih cepat berasa letih, dahaga dan mengalami dehidrasi hingga menjejaskan aktiviti seharian.

Oleh itu, perhatian penting perlu diberi terhadap pengambilan makanan dan minuman ketika bersahur dan berbuka puasa agar mereka kekal cergas serta sihat bagi menjalani ibadat puasa.

“Sahur adalah suatu kewajiban. Tawarkan mereka makanan mengandungi karbohidrat lebih kompleks seperti beras perang, pasta, produk bijirin penuh atau pita, sayuran berkanji dan sayuran berdaun selain sumber protein yang baik seperti ikan, telur, ayam dan daging.

“Malah elemen penting tidak boleh diabaikan ialah melengkapkan hidangan mereka dengan sesuatu yang manis daripada buah malah makanan tinggi serat membuatkan kanak-kanak lambat berasa lapar,” katanya.

Untuk anak dalam usia muda (kurang tujuh tahun), ibu bapa boleh mencuba bubur dengan campuran sayuran bersama sumber protein yang baik seperti ikan atau telur.

Pada akhir hidangan sebelum mula berpuasa, kanak-kanak boleh diberi minuman yang membekalkan tenaga. Susu menjadi salah satu pilihan ketika bersahur untuk anak kekal terhidrat.

“Disebabkan tempoh berpuasa yang lama sehingga belasan jam, makanan yang lebih mudah dicerna akan menjadi pilihan lebih baik untuk kanak-kanak manakala ada beberapa jenis makanan perlu dihindari untuk mengelakkan masalah penghadaman.

“Makanan mengandungi banyak lemak dan terlalu berempah atau pedas boleh memicu beberapa masalah penghadaman misalnya kembung, refluks dan beberapa masalah lain,” katanya.


Subsidi 2022 hampir RM80 bilion

Jumlah keseluruhan subsidi tahun ini dijangka hampir mencecah RM80 bilion – terbesar dalam sejarah -, kata Menteri Kewangan Tengku Datuk Seri Zafrul Tengku Abdul Aziz.

Dalam Laporan Kewangan Rakyat Ke-100 yang dikeluarkan hari ini, beliau berkata bagi mengurangkan tekanan inflasi terhadap rakyat, kerajaan telah memberi pelbagai subsidi kepenggunaan meliputi petrol, diesel, gas petroleum cecair (LPG), minyak masak, tepung dan elektrik.

“Secara keseluruhan, unjuran perbelanjaan subsidi kepenggunaan bagi 2022 adalah jumlah subsidi tertinggi dalam sejarah yang pernah ditanggung oleh mana-mana kerajaan.

“Apabila ditambah dengan bantuan-bantuan lain seperti bantuan kebajikan masyarakat, bantuan pertanian, nelayan dan sebagainya, jumlah keseluruhan subsidi dijangka menghampiri RM80 bilion bagi 2022 yang merupakan jumlah subsidi terbesar dalam sejarah,” katanya.

Bagaimanapun, Tengku Zafrul berkata kerajaan tetap melaksanakan dasar yang secara amnya bertujuan untuk membendung inflasi bagi mengelakkan kenaikan harga yang terlalu mendadak, dan pada masa yang sama membantu golongan yang perlu dari segi bantuan langsung.

Dasar itu dilihat telah menghasilkan satu situasi yang dikira terkawal, terutamanya apabila dibandingkan dengan negara-negara lain, katanya.

“Kajian penamatan subsidi menyeluruh dan penyaluran semula penjimatan tersebut kepada golongan yang benar-benar memerlukan adalah sebahagian daripada strategi kerajaan untuk memastikan kemampanan fiskal negara dalam jangka sederhana dan panjang,” kata beliau.

Menteri Kewangan berkata sejumlah besar dana kerajaan telah dibelanjakan bagi menangani impak pandemik, termasuk menyelamatkan nyawa rakyat melalui program vaksinasi kebangsaan, serta mengekalkan pekerjaan dan kapasiti perniagaan melalui Program Subsidi Upah (PSU).

Katanya, dalam usaha membina semula dana dan daya tahan fiskal negara, penamatan subsidi menyeluruh mencerminkan sikap adil dan bertanggungjawab kerajaan dalam memastikan nasib golongan B40 terbela.

Pada masa yang sama, beliau berkata Kementerian Kewangan juga sedang mengkaji semula sumber-sumber fiskal negara yang perlu dimantapkan bagi membina semula daya tahan sosioekonomi Malaysia, terutamanya bagi golongan B40 dan M40.

“Pandangan jauh kerajaan ini juga bertujuan mengurangkan beban keberhutangan anak-anak dan cucu-cucu kita di masa hadapan,” tambahnya.

Sementara itu, menurut laporan itu, sebanyak 92 syarikat telah memohon Skim Jaminan Prihatin DanaJamin (DPGS) setakat 10 Jun dengan jumlah jaminan yang telah diluluskan sebanyak RM2.080 bilion untuk 61 syarikat.

Melalui PSU pula, kerajaan secara keseluruhannya telah menyalurkan lebih RM20 bilion kepada lebih 350,000 maiikan bagi mengekalkan penggajian hampir tiga juta pekerja tempatan dalam usaha mengurangkan kadar pengangguran.

Di bawah PSU 4.0, sebanyak RM2.555 bilion telah disalurkan kepada 163,431 majikan untuk terus beroperasi dan mengekalkan penggajian bagi 1,916,733 pekerja setakat 10 Jun.

Sebanyak RM183.123 juta telah disalurkan kepada 7,385 majikan untuk terus beroperasi dan mengekalkan penggajian bagi 105,300 pekerja dibawah PSU 5.0 bagi tempoh yang sama. – Bernama


Seru penyokong UMNO undi DAP, Pemuda UMNO Johor tegur Mat Maslan

Pemuda UMNO Johor menegur pemimpin pusatnya selepas menyeru ahli parti itu mengundi DAP pada pilihan raya negeri  (PRN) tidak lama lagi.

Ketuanya Noor Azleen Ambros menegaskan UMNO tidak perlu menjadi jurucakap rasmi kepada parti lain.

Katanya, perkara tersebut adalah tidak wajar walaupun UMNO kini bekerjasama dengan parti lain dalam kerajaan campuran tersebut.

“Dalam UMNO menguruskan kepentingan politiknya dalam kerajaan perpaduan, tidaklah sehingga UMNO perlu menggadaikan prinsip politiknya.

“Kebersamaan kita dalam membentuk kerajaan perpaduan, tidaklah sampai ke tahap kita pula jadi jurucakap rasmi kepada parti lain,” katanya lapor Sinar Harian.

Kelmarin, Ahli Majlis Kerja Tertinggi (MKT) UMNO, Datuk Seri Ahmad Maslan dilaporkan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menurut beliau, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

Semalam, Setiausaha Publisiti Kebangsaan DAP, Teo Nie Ching turut menyeru ahli dan penyokong DAP memberi sokongan dan undi kepada calon UMNO pada PRN di enam buah negeri nanti.


Ahli Bersatu Padang Terap tak ikut Ketua Bahagian keluar parti, kekal berjuang

Dakwaan bekas Ketua Bahagian (KB), Datuk Syed Sobri Syed Hashim semua ahli keluar parti mengikut jejaknya disangkal Bersatu Padang Terap hari ini.

Timbalan KB Bersatu Padang Terap, Mohd Zharif Mohd Zohdi yang secara automatik dilantik pengganti selepas Syed Sobri meletak jawatan pada hari ini dalam satu sidang media menafikan dakwaan ahli parti itu meninggalkan parti seperti didakwa oleh bekas ketua mereka tersebut.

“Kami ingin tegaskan di sini bahawa, walaupun Ketua Bahagian telah meletakkan jawatan dan keluar parti, namun kedudukan BERSATU Pdg Terap tidak sedikit pun terjejas,” katanya dalam sidang media tersebut.

Menurut Mohd Zharif, langkah dibuat oleh Syed Sobri tersebut adalah keputusan peribadinya dan tidak ada kena mengena melibatkan ahli Bersatu Padang Terap.

“Keputusan meletakkan jawatan dan keluar parti tersebut adalah keputusan pribadi beliau sendiri, dan tidak mewakili kami Ahli Jawatankuasa Bahagian Bersatu Padang Terap.

“Keputusan yang beliau buat telah pun kami jangkakan, berdasarkan beberapa perkara yang tidak dapat kami dedahkan di sini, dan termasuk beberapa tindakan beliau yang lebih mengutamakan pribadi daripada parti,” katanya lagi.

Jelasnya lagi, tindakan Syed Sobri tersebut tidak menjejaskan perjalanan parti tersebut, malah akan memperkukuhkan lagi jentera parti tersebut.

“Perjalanan Bersatu Padang Terap tetap lancar seperti biasa, malah kami percaya ianya akan menguatkan lagi solidariti kami AJK Bahagian, Sayap Srikandi Bahagian, Sayap Armada Bahagian dan ahli-ahli akar umbi,” katanya lagi.

Terdahulu, Syed Sobri mengumumkan keputusannya keluar parti dan menyatakan sokongan kepada UMNO.

Syed Sobri merupakan KB Bersatu Padang Terap dan sebelum ini keluar UMNO untuk menyertai Bersatu, bagaimanapun disebabkan tiada peruntukan bekas Ahli Dewan Undangan Negeri (ADUN) Kuala Nerang semasa berada dalam UMNO itu mengambil keputusan untuk keluar parti sekali lagi.

Beliau mendakwa seramai 1,000 ahli parti bahagian itu dan empat ketua serta ahli jawatankuasa (AJK) beberapa cawangan di Padang Terap turut mengambil tindakan sama.

“Keputusan ini dibuat atas kerelaan tanpa paksaan atau habuan pihak tertentu, ini bukan sebab pilihan raya atau gila jawatan.

“Saya pernah jadi ADUN Kuala Nerang ketika masih bersama Barisan Nasional (BN) bermula 2008 hingga 2013, selain memegang jawatan Ketua Bahagian Bersatu,” katanya dipetik laporan BH.


Thailand buka sektor pelancongan Bangkok, empat wilayah 1 Oktober

Kerajaan Thailand mengumumkan pembukaan semula pusat pelancongan di Bangkok, Chon Buri, Phetchaburi, Prachuap Khiri Khan dan Chiang Mai bermula 1 Oktober ini seperti yang telah dirancang.

Menteri Pelancongan dan Sukan, Phiphat Ratchakitprakarn berkata 21 wilayah lain akan turut dibuka pada 15 Oktober ini walaupun penularan Covid-19 masih berlaku, dan jangkitan juga kekal tinggi.

Phiphat mengakui bahawa angka jangkitan baharu Covid-19 dapat memberi cabaran yang besar kepada rancangan tersebut, tetapi beliau memaklumkan bahawa pihak kementerian telah melakukan persediaan sepenuhnya untuk pembukaan itu.

Menjawab pertanyaan mengenai 200 kes baharu yang dilaporkan setiap hari di Phuket, Phiphat menjelaskan peningkatan angka itu berpunca daripada kes aktif yang dikesan dalam komuniti, melibatkan pekerja migran.

Timbalan Perdana Menteri dan Menteri Kesihatan Awam, Anutin Charnvirakul pula menegaskan kerajaan telah melakukan persediaan rapi untuk membuka semula pusat pelancongan itu.

Pada 1 Oktober, wilayah Phetchaburi akan dibuka semula dengan perlaksanaan kawalan Covid-19 yang ketat untuk mengurangkan jangkitan baharu, kata Wakil Gabenor wilayah, Natthawut Phetpromsorn.

“Protokol kawalan penyakit yang ketat tetap akan dilaksanakan untuk menghalang jangkitan secara kelompok.

“Semua sektor telah bersiap sedia untuk pembukaan itu, dan pelancong yang datang ke Thailand tidak perlu khuatir tentang jangkitan Covid-19 kerana kebanyakkan destinasi popular seperti daerah Cha-am adalah selamat dan bebas daripada virus itu.

“Pelancong dapat menikmati percutian mereka dengan tenang di wilayah itu,” katanya lagi.

Sementara itu, Ketua Pejabat Kesihatan Awam Phetchaburi, Phetchakit Thaensawat memaklumkan bahawa terdapat 54 peratus kumpulan yang disasarkan di wilayah itu telah menerima vaksin.

“Mereka terdiri daripada orang awam yang berusia 60 tahun ke atas, wanita hamil dan mereka yang mempunyai tujuh kriteria daripada kategori yang ditetapkan kerajaan.

“Jumlah vaksinasi di negara ini akan mencapai tahap 70 peratus sekiranya lebih banyak bekalan vaksin diperoleh,” katanya.

Dalam tempoh 24 jam semalam, Thailand merekodkan 11,786 jangkitan baharu dan 136 kematian, menjadikan keseluruhannya hampir 1.4 juta kes positif fan 14,621 kematian. – Agensi


Lebih 1.31 juta pesakit Covid-19 sembuh setakat hari ini

Jumlah pesakit yang sembuh daripada jangkitan Covid-19 sejak wabak itu melanda negara awal tahun lalu sudah mencapai lebih 1.31 juta atau 82.6 peratus daripada hampir 1.6 juta kes positif yang dilaporkan.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi 18,613 pesakit disahkan sembuh, sementara 262,713 kes lagi masih aktif.

Beliau berkata dalam tempoh itu juga 211 pesakit Covid-19, termasuk 24 bukan warganegara Malaysia, meninggal dunia menjadikan kumulatif 14,553 kes kematian.

“Seramai 1,063 pesakit masih dirawat di unit rawatan rapi dengan 511 pesakit memerlukan bantuan alat pernafasan,” katanya sambil menambah 40 kes meninggal dunia sebelum dibawa ke hospital (BID) turut dilaporkan.

Terdahulu beliau memaklumkan dalam tempoh 24 jam itu 20,837 jangkitan baharu, termasuk 3,385 bukan warganegara Malaysia, dilaporkan, meningkat berbanding 17,627 kes semalam, dengan semua negeri, kecuali Negeri Sembilan, Terengganu dan Labuan, mencatatkan kenaikan jumlah kes.

Katanya, daripada jumlah kes harian yang dilaporkan hari ini, sebanyak 358 kes atau 1.7 peratus adalah daripada kategori 3, 4 dan 5, manakala sebanyak 20,479 kes (98.3 peratus) lagi adalah terdiri daripada kategori 1 dan 2.

“Secara keseluruhan, 16,949 kes (81.3 peratus) daripada jumlah kes yang dilaporkan pada hari ini tiada atau tidak lengkap vaksinasi,” katanya.

Beliau juga memaklumkan berdasarkan data terkini pada 23 Ogos 2021, nilai RT Malaysia adalah sebanyak 1.01.

Katanya negeri yang mencatatkan nilai RT yang tertinggi adalah Sarawak (nilai RT 1.26), diikuti oleh Perlis (nilai1.25), dan Sabah (nilai RT 1.19). Semua negeri mencatatkan nilai RT melebihi 1.0 kecuali Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan.

Dr Noor Hisham juga berkata dalam tempoh itu 34 lagi kluster baharu dikesan menjadikan keseluruhannya 4,506 kluster dengan 3,060 daripadanya telah ditamatkan, manakala 1,446 kluster masih aktif.

Daripada jumlah kluster itu, 22 membabitkan tempat kerja, komuniti (sembilan), dua kluster kumpulan berisiko tinggi di Kuala Lumpur dan Selangor, dan satu jangkitan di pusat tahanan yang membabitkan 100 individu di Kangar, Perlis.

Selangor dan Pulau Pinang mencatatkan masing-masing enam kluster tempat kerja, masing-masing tiga di Kelantan dan Johor, Melaka (dua) dan masing-masing satu di Sabah dan Perak.

Kelantan juga merekodkan empat kluster komuniti, Johor (dua), dan masing-masing satu di Pahang, Sarawak dan Terengganu.

Data 24 Ogos 2021


Kes baharu Covid-19 3,080 dan penggunaan katil ICU capai 61 peratus

Kementerian Kesihatan (KKM) merekodkan sebanyak 3,080 kes baharu jangkitan Covid-19 semalam dengan beberapa negeri mencatatkan peningkatan jumlah kemasukan di hospital.

Jumlah kes semalam kurang sedikit berbanding sehari sebelumnya dengan 3,936 kes, bagaimanapun kadar kemasukan pesakit ke hospital meningkat.

Berdasarkan data di laman sesawang CovidNOW, kes baharu itu menjadikan 42,185 kes masih aktif dengan 40,622 individu menjalani isolasi di rumah, manakala 1,472 pesakit dirawat di hospital dan 34 kini di Pusat Rawatan Covid-19 Berisiko Rendah (PKRC).

Pesakit baharu Covid-19 yang dimasukkan ke wad membabitkan 545 orang menjadikan kadar kemasukan ke hospital mencecah 68.5 peratus.

Data juga menunjukkan penggunaan katil di wad juga tinggi di beberapa negeri iaitu 87.4 peratus di Melaka, Johor (87.1 peratus); Kedah (84.7 peratus); Selangor (81.9 peratus) diikuti Kelantan (80.9 peratus).

Selain itu, penggunaan katil di Unit Rawatan Rapi (ICU) di seluruh negara mencecah 61.7 peratus membabitkan 57 pesakit Covid-19.

Selain itu, setakat tengah malam tadi, seramai 37 pesakit Covid-19 yang ditempatkan di ICU memerlukan bantuan pernafasan.

Walaubagaimanapun, data yang dikemaskini setakat jam 5.48 pagi ini, menunjukkan tiada kes kematian termasuk kematian di luar fasiliti kesihatan (BID).


Jangkitan baharu Covid-19 naik sedikit sebanyak 3,175 kes

Jangkitan baharu Covid-19 yang direkodkan Kementerian Kesihatan hari ini naik sedikit apabila sebanyak 3,175 kes dikesan agensi tersebut.

Jangkitan terbaharu menjadikan kes kumulatif kini berjumlah 2,792,035.

Jumlah kemasukan hospital pesakit Covid-19 di seluruh negara bagi tujuh hari lepas juga merekodkan penurunan sebanyak 2.5 peratus berbanding tujuh hari sebelumnya.


Taklimat kursus berenang jadi tumpuan perjumpaan akar umbi UMNO hari ini

Selain tumpuan kepada usaha untuk mendesak pilihan raya umum ke-15 (PRU-15) disegerakan, fokus UMNO juga akan tertumpu kepada taklimat kursus berenang kepada jentera akar umbi yang bakal menghadiri perjumpaan raksasa hari ini.

Menyedari berkemungkinan jika PRU-15 diteruskan juga semasa musim tengkujuh, berkemungkinan bencana banjir juga bakal berlaku dan kemahiran berenang adalah sesuatu yang diperlukan oleh jentera parti untuk meredah kempen semasa banjir nanti.

Beberapa kursus dan cara berenang yang betul akan dilatih kepada jentera akar umbi bagi memastikan keselamatan mereka juga terjamin semasa sedang berkempen ketika musim banjir nanti.

Selain membincangkan bagaimana UMNO akan mempersiapkan jentera untuk berkempen nanti, sudah pastinya keselamatan jentera parti juga perlu dijaga kerana sekiranya sesuatu yang berlaku ia akan menjejaskan perjalanan kempen tersebut.

Peruntukan juga perlu disediakan bagi membeli kelengkapan kepada jentera parti seperti jaket keselamatan dan juga bot untuk berkempen semasa banjir nanti.

Difahamkan, perjumpaan dengan pemimpin akar umbi hari ini juga akan membincangkan peruntukan yang diperlukan untuk diagihkan bagi berkempen semasa PRU-1 nanti.

“Selain menjadi perjumpaan sebagai persediaan terakhir menghadapi PRU-15, perbincangan juga akan tertumpu kepada peruntukan yang diperlukan untuk ketua-ketua bahagian gunakan semasa berkempen nanti,” kata sumber parti yang tidak mendedahkan jumlah peruntukan kepada setiap ketua-ketua bahagian.

Bagaimanapun, sumber memberitahu berkemungkinan jurulatih pakar dan terlatih dalam kursus berenang akan dijemput bagi memberi taklimat kepada jentera kempen parti.

Sabtu lalu Setiausaha Agung UMNO Datuk Seri Ahmad Maslan dalam surat bertarikh 30 Sept berkata, majlis perjumpaan raksasa akar umbi UMNO akan diadakan di Dewan Tun Hussein Onn, bermula 2 petang.

“Adalah dimaklumkan bahawa satu perjumpaan khas bersama presiden Umno dan perdana menteri akan diadakan pada 4 Okt (Selasa), bertempat di Dewan Tun Hussein Onn, aras 2 WTC,” kata surat itu.

Ahmad selepas mesyuarat Majlis Tertinggi UMNO Jumaat lalu memaklumkan parti itu mencapai konsensus supaya pembubaran Parlimen hendaklah diadakan dalam masa terdekat bagi membolehkan PRU-15 diadakan tahun ini.

Ahmad berkata, Perdana Menteri Datuk Seri Ismail Sabri Yaakob akan mempersembahkan cadangan tarikh pembubaran Parlimen kepada Yang di-Pertuan Agong Sultan Abdullah Sultan Ahmad Shah selaras Perkara 40 (1) Perlembagaan Persekutuan.


Taufan Nanmadol rempuh Jepun: Kelajuan angin 126 kilometer sejam

Taufan Nanmadol yang melanda wilayah Pulau Kyushu hari ini (Isnin, 19 September 2022), membawa hujan lebat dan angin kencang yang memutuskan talian elektrik, dan menyebabkan jutaan penduduk berpindah ke tempat selamat.

Selepas merempuh Kagoshima, Taufan Nanmadol berada berhampiran bandar Fukuoka pada pagi ini dengan membawa angin berkelajuan maksimum 126 kilometer sejam.

Ia dijangka membawa bersamanya 400 milimeter hujan di wilayah itu ketika ‘taufan sekali dalam beberapa dekad’ menuju ke laluan timur laut yang akan membawanya di sepanjang pantai barat pulau utama Honshu, kata Agensi Meteorologi Jepun (JMA).

Ribut itu diramalkan akan menyebabkan hujan lebat ke atas sebahagian besar Honshu pada Selasa, membawa kepada risiko banjir dan tanah runtuh, kata agensi itu.

Ia telah mengeluarkan amaran banjir untuk Tokyo dan wilayah Kanagawa yang bersebelahan, manakala sebahagian besar Kyushu dan wilayah di timur laut berada di bawah amaran banjir.

ANA Holdings dan Japan Airlines, dua syarikat penerbangan utama negara itu, membatalkan hampir 800 penerbangan. Setakat jam 9 pagi waktu tempatan (8 pagi waktu Malaysia), lebih 200 penerbangan dibatalkan di lapangan terbang antarabangsa utama di Tokyo dan Osaka, menurut perkhidmatan pengesanan FlightAware.com.

JR West juga menghentikan semua kereta api peluru Sanyo Shinkansen antara stesen Hiroshima dan Hakata hari ini.

Syarikat kereta api itu berkata ia juga akan mengurangkan bilangan kereta api peluru yang beroperasi antara Osaka dan Hiroshima sehingga sekitar jam 2 petang pada Isnin, sebelum menggantung perkhidmatan di dua bandar utama berkenaan.

JR Central pula berkata semua kereta api peluru Tokaido Shinkansen antara Osaka dan Nagoya akan dibatalkan sepanjang hari mulai petang Isnin. Ia juga akan mengurangkan secara drastik bilangan kereta api antara Nagoya dan Tokyo.

Kira-kira 300,000 rumah di Pulau Kyushu terputus bekalan elektrik pada pagi Isnin, menurut pihak berkuasa Transmisi & Pengagihan Kuasa Elektrik Kyushu.

Pada Ahad, Perdana Menteri Fumio Kishida menyeru orang ramai untuk berpindah segera jika mereka “walaupun merasakan bahaya yang sedikit” ketika beliau menghadiri mesyuarat dengan menteri dan pegawai kanan yang bertanggungjawab menangani taufan itu.

Kishida juga mengarahkan pegawai “untuk mengambil semua langkah yang mungkin bagi memastikan keselamatan orang ramai”. – Agensi


Tiada bukti serangan Omicron kurang teruk dari Delta: Kajian UK

Laporan baharu pasukan tindak balas Covid-19 Imperial College  menganggarkan bahawa individu yang sembuh daripada Covid-19 berisiko dijangkiti oleh varian Omicron adalah 5.4 kali lebih tinggi berbanding varian Delta.

Penemuan itu menunjukkan bahawa perlindungan daripada jangkitan semula varian Omicron mungkin serendah 19 peratus, lapor pasukan itu yang melakukan kajian terhadap varian baharu berkenaan di England.

Secara kasarnya ia adalah sejajar dengan pemberian dua dos vaksin, yang dianggarkan oleh pasukan itu sebanyak 20 peratus berkesan terhadap Omicron.

Namun dengan menambah dos penggalak ia didapati memberi perlindungan yang dianggar sekitar 55 peratus hingga 80 peratus bagi kes bergejala.

Pasukan itu menggunakan data daripada Agensi Keselamatan Kesihatan United Kingdom (UKHSA) dan Perkhidmatan Kesihatan Kebangsaan (NHS) untuk semua kes virus SARS-CoV-2 yang disahkan menerusi ujian tindak balas rantai polimerase (PCR) di England yang telah mengambil ujian Covid-19 antara 29 November dan 11 Disember 2021.

Kajian itu dilakukan termasuk ke atas individu yang dikenal pasti dijangkiti Omicron akibat kegagalan Gen S (SGTF), serta mereka yang mempunyai data genotip yang disahkan dijangkiti Omicron.

Keseluruhannya, 196,463 individu tanpa kegagalan Gen S (kemungkinan dijangkiti dengan varian lain) dan 11,329 kes (kemungkinan dijangkiti Omicron) telah dimasukkan dalam analisis SGTF, selain 122,063 varian Delta dan 1,846 kes Omicron dalam analisis genotip.

Hasilnya adalah selaras dengan gambaran yang muncul mengenai kapasiti varian itu untuk mengelakkan perlindungan daripada jangkitan atau inokulasi sebelumnya dan merebak lebih cepat daripada varian sebelumnya.

Berdasarkan nisbah individu yang diuji positif dan mempunyai simptom atau mendapatkan rawatan di hospital, kajian juga mendapati tiada bukti bahawa jangkitan Omicron tidak memberi kesan teruk berbanding Delta, kata pasukan itu.

Tetapi, betapa teruknya jangkitan Omicron masih tidak jelas, kata pasukan pasukan Imperial College London itu.

Bagaimanapun, negara-negara di Eropah kini sedang bersiap sedia untuk gelombang kelima jangkitan yang dipacu Omicron walaupun unit rawatan rapi di banyak kawasan masih dipenuhi pesakit yang dijangkiti varian Delta.

Sesetengah kerajaan sudah pun mengenakan langkah baharu dalam usaha memperlahankan gelombang Omicron.

Jumlah pesakit Omicron jika dibandingkan dengan semua kes Covid-19 yang lain, mungkin dua kali ganda setiap dua hari, sambil pasukan itu menganggarkan setiap individu yang dijangkiti varian Omicron menyebarkannya kepada lebih daripada tiga individu lain. – Agensi


PM wajar tamatkan spekulasi PRU, elak keadaan negara tidak menentu

Daripada terus mengekalkan negara dalam keadaan ketidaktentuan, Perdana Menteri (PM) Datuk Ismail Sabri Yaakob perlu menamatkan spekulasi mengenai pilihan raya umum (PRU) bakal diadakan tahun ini supaya rakyat Malaysia dapat menumpukan perhatian kepada usaha lain, termasuk bantuan musim bencana yang akan datang.

Pengerusi DAP Lim Guan Eng berkata PM perlu mengambil nasihat Jabatan Meteorologi Malaysia (MetMalaysia) supaya tidak mengadakan PRU-15 apabila beberapa kawasan di negara ini akan menghadapi musim tengkujuh mulai Novembe ini hingga Mac tahun depan.

“Ismail Sabri harus secara terbuka menghentikan usaha mementingkan diri sendiri oleh Presiden UMNO Ahmad Zahid Hamidi untuk mengadakan pilihan raya umum awal pada tahun ini, walaupun terdapat risiko kepada nyawa dan harta benda akibat banjir teruk.

“(Ismail Sabri) perlu mengumumkan secara muktamad bahawa pilihan raya umum akan diadakan selepas Mac tahun depan apabila musim tengkujuh sudah berakhir.

“Apa gunanya ada Jabatan MetMalaysia jika Ismail Sabri enggan menerima nasihat pakar mereka?” katanya dalam kenyataan hari ini.

Semalam, Timbalan Ketua Pengarah (Strategik dan Teknikal) MetMalaysia Dr Mohd Hashim Mohd Anip mencadangkan supaya PRU tidak diadakan tahun ini.

Daripada sudut pandangan komuniti pengurusan bencana, kerana akan terdapat banyak lokasi di seluruh Malaysia yang akan menghadapi bencana banjir, kata Guan Eng memetik kenyataan Dr Mohd Hashim.

“Hashim berkata musim tengkujuh yang dijangka bermula pertengahan November dan berakhir Mac tahun depan, berkemungkinan akan menyaksikan hujan lebat berterusan di Kelantan, Terengganu dan Pahang, antara November dan Disember.

“Episod hujan yang sama juga dijangka berlaku di Johor, Sabah dan Sarawak antara Disember tahun ini dan Februari tahun depan. Hujan lebat juga boleh berlaku di Pantai Barat Semenanjung,” kata Guan Eng lagi.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Terdahulu terdapat banyak cakap-cakap mengenai kemungkinan Parlimen dibubarkan apabila PM menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, semalam.

Bagaimanapun, Istana Negara dalam kenyataan setelah pertemuan itu memaklumkan majlis menghadap berkenaan adalah pertemuan mingguan antara Yang di-Pertuan Agong dan PM. Tiada isu pembubaran Parlimen disentuh.

Sebelum ini, UMNO – Ismail Sabri adalah Naib Presiden parti – yang mempunyai 36 daripada 222 kerusi Parlimen mendesak PRU diadakan segera, sekali gus mencipta sejarah negara kerana dibuat oleh kumpulan minoriti parti politik.


Ancaman serangan siber Killnet, Itali ambil langkah berjaga-jaga

Itali mengambil langkah berjaga-jaga selepas kumpulan penggodam pro-Rusia ‘Killnet’ yang mendakwa ia akan melancarkan serangan siber pada Isnin sehingga mengakibatkan kerosakan “tidak dapat dipulihkan” di negara itu.

Killnet telah melancarkan beberapa serangan terhadap institusi awam Itali sejak beberapa minggu kebelakangan ini, termasuk di laman web Senat dan kementerian pertahanan, Bernama.

Pendakwa raya Rom sedang menyiasat serangan siber itu, lapor agensi berita Itali (ANSA).

Kerajaan Itali menyokong sekatan yang dikenakan negara Barat ke atas Rusia susulan operasi ketenteraannya ke atas Ukraine serta memberi sokongan kepada Kyiv, termasuk bantuan ketenteraan.


Jurulatih selaman ditemui selamat

Jurulatih selaman warga Norway, Kristen Grodem, 35, yang dilaporkan hilang bersama tiga penyelam lain di Pulau Tokong Sanggol, Mersing, semalam, ditemukan selamat hari ini.

Bagaimanapun, nasib ketiga-tiga ahli selaman lain, Alexia Alexandra, 18, warganegara Perancis; Adrian Peter, 46, (British) dan anaknya, Nathen Renze, 14, (Belanda), belum diketahui.

Grodem, tiba di Stadium Mersing, kira-kira jam 12.05 tengah hari tadi menaiki helikopter Unit Udara Agensi Penguatkuasaan Maritim Malaysia.

Mangsa berada dalam keadaan baik selain mampu berjalan kaki ketika tiba ke padang stadium berkenaan.

Jurulatih selaman itu kemudian dibawa menaiki ambulansuntuk menerima rawatan lanjut di Hospital Mersing.

Sementara itu Bernama melaporkan tekong bot yang membawa empat penyelam ditahan polis setelah disahkan positif dadah.

Ketua Polis Johor Datuk Kamarul Zaman Mamat berkata lelaki berusia lingkungan 20 tahun itu pada mulanya dipanggil untuk memberi keterangan.

Bagaimanapun, ujian air kencing menunjukkan individu itu positif dadah jenis methamphetamine.

“Kami sudah buat ujian saringan air kencing dan didapati dia positif dadah. Dia akan ditahan sehingga siasatan selesai,” katanya kepada pemberita di Pangkalan Hadapan Carilamat (PHC) di Jeti Awam Majlis Daerah Mersing, hari ini.

Kamarul Zaman berkata individu itu yang ditahan di Ibu Pejabat Polis Daerah IPD Mersing, kira-kira jam 11.30 malam tadi, disiasat di bawah Seksyen 15(1) Akta Dadah Berbahaya.

Ketika ditanya sama ada terdapat unsur kecuaian dalam kes kehilangan penyelam warga asing itu, Kamarul Zaman berkata pihaknya kini sedang meneliti semua aspek.

“Kami akan menyiasat dari segi kelengkapan peralatan menyelam mereka dan juga tempat pusat selam skuba dan sebagainya. Kami akan siasat dan pasukan forensik akan sampai untuk membuat siasatan. Kalau ada sesuatu yang berlaku, kalau ada salah laku dan sebagainya pun, kami akan buat siasatan jugak,” katanya.

Pencarian yang masuk hari kedua, meliputi kawasan seluas 107 batu nautika radius.

Pada operasi itu, seramai 90 anggota dan pegawai dari pelbagai agensi termasuk 30 penyelam berserta 18 bot dan dua helikopter telah digerakkan.


Kes baharu Covid-19 di Langkawi turun separuh berbanding semalam

Jangkitan Covid-19 di Pulau Langkawi dalam tempoh 24 jam sehingga 12 tengah hari tadi turun kepada 33 kes berbanding 62 kes yang dilaporkan dalam tempoh sama semalam, menjadikan keseluruhannya 5,719 kes.

Mengikut statistik dikeluarkan Pejabat Kesihatan Daerah Langkawi (PKDLangkawi) tiga daripada enam mukim di daerah itu merekodkan peningkatan jangkitan dalam kalangan komuniti.

Mukim Padang Matsirat merekodkan sembilan kes hari ini berbanding enam kes semalam, diikuti Kedawang dengan tujuh kes hari ini (dua kes semalam), dan Ayer hangat sebanyak enam kes (lima kes semalam).

Sehingga semalam, pulau peranginan yang dibuka kepada pelancong tempatan sejak 16 September lalu merekodkan 773 kes aktif, dan 5,136 pesakit telah sembuh, serta 72 kematian.

Kerajaan kini merancang membuka pulau peranginan itu kepada pelancong antarabangsa tidak lama lagi, susulan kejayaan Projek Rintis Gelembung Pelancongan Domestik.

Sehingga kini, hanya satu kes membabitkan pelancong yang disahkan positif di pulau itu. Ia melibatkan seorang kanak-kanak berusia tiga tahun yang melancong bersama ibu bapanya.


Dua juta pekerja asing bakal masuk dalam tempoh terdekat: Saravanan

Kerajaan menjangka seramai lebih dua juta pekerja asing akan memasuki negara bagi tempoh tempoh satu atau dua bulan lagi untuk bekerja dalam sektor yang memerlukan.

Perkara itu diberitahu Menteri Sumber Manusia, Datuk Seri M Saravanan yang berkata kemasukan pekerja asing tersebut akan dapat meredakan rungutan kekurangan pekerja dalam sektor tertentu sebelum ini.

“Setakat hari ini, kita ada 1.3 juta pekerja asing sedang bekerja dalam negara. Seramai 240,000 pekerja lagi, sudah bayar eVDR (Visa Dengan Rujukan), bermakna pekerja akan masuk dalam masa terdekat, ini akan menjadikan sejumlah 1.5 juta pekerja.

“Selain itu, 640,000 pekerja asing sedang dalam proses mengadakan Pemeriksaan Keselamatan dan Kesihatan (PKK) di negara sumber, menjadikan dua juta pekerja asing di negara ini. Mereka akan masuk ke negara ini secara teratur dalam tempoh satu, dua bulan lagi,” katanya.

Beliau berkata demikian selepas perjumpaan bersama persatuan pelbagai sektor berkaitan keperluan pekerja asing hari ini.

Bagaimanapun, Saravanan berkata aspek kawalan kemasukan pekerja asing tetap dipantau agar tidak berlaku limpahan pekerja kemudiaannya nanti.

“Kita bukan benarkan saja mereka masuk, kita kena jaga dan kawal keadaan. Satu Malaysia hendak pekerja asing tetapi kita kena kawal atau negara kita akan dibanjiri pekerja asing.

“Tidak pernah kita ada lebih 1.8 juta pekerja asing. Tapi atas permintaan industri, akan ada dua juta pekerja asing dalam masa terdekat,” katanya.

Selain itu, beliau berkata, pihak industri perlu menyatakan dengan jelas kekangan yang mereka hadapi dalam mendapatkan dan membawa masuk pekerja asing.

“Adakah dari segi kelulusan kuota atau kelulusan eVDR daripada Jabatan Imigresen atau duta berkaitan atau masalah di negara sumber?

“Menerusi perjumpaan ini, kita dapat mengenal pasti beberapa isu dan kita akan adakan perbincangan lanjut dengan menteri berkaitan untuk menangani perkara ini,” katanya.


KKM kesan kes Omicron pertama libatkan seorang pelajar Afrika Selatan

Seorang pelajar universiti swasta dari Afrika Selatan dikesan Kementerian Kesihatan Malaysia (KKM) dipercayai dijangkiti varian merbahaya Covid-19, Omicron dan tindakan sudah diambil dengan mengasingkan individu tersebut.

Individu tersebut merupakan seorang pengembara bukan warganegara berusia 19 tahun yang tiba dari Afrika Selatan melalui Singapura pada 19 November 2021 dan telah menjalani ujian RT-PCR Covid-19 setibanya di pintu masuk antarabangsa (PMA) KLIA.

“Kementerian Kesihatan Malaysia (KKM) ingin memaklumkan bahawa melalui tindakan pencegahan dan kawalan jangkitan penyakit Covid-19 di semua PMA dan survelan makmal yang dilaksanakan secara berterusan, kes pertama positif varian yang dibimbangi (variant of concern – VOC) Omicron telah dikesan di Malaysia,” kata Menteri Kesihatan Khairy Jamaluddin Abu Bakar dalam satu kenyataan hari ini.

Individu tersebut dikenalpasti sebagai seorang seorang pelajar di sebuah universiti swasta di Ipoh, Perak.

KKM juga sudah mengambil tindakan dengan mengenakan Perintah Pengawasan dan Pemerhatian di bawah Seksyen 15, Akta Pencegahan dan Pengawalan Penyakit Berjangkit (Akta 342) dan menjalani kuarantin wajib di penginapan yang disediakan oleh pihak universiti di Ipoh.

Menurut KKM, pelajar tersebut dalam perjalanan dari KLIA ke Ipoh didapati menggunakan bas yang disediakan khas oleh pihak universiti.

“Kes menjalani kuarantin seorang diri di penginapan tersebut dan berdasarkan siasatan yang dijalankan, beliau patuh kepada perintah yang dikeluarkan,” katanya kenyataan itu lagi.

Keputusan positif tersebut dikesan selepas sampel kajian dilakukan Institut Penyelidikan Perubatan (Institute for Medical Research – IMR) yang mengesahkan sampel ujian saringan tersebut positif Covid-19 dengan CT Value 26.68 pada 20 November 2021.

Jelas KKM lagi, individu tersebut juga sebaik tiba di Ipoh sudah meneruskan pengasingan di rumah yang sama selama 10 hari dan diberi pelepasan pada 29 November 2021.

“Pengesanan kontak rapat telah dijalankan ke atas semua penumpang bas dan pemandu iaitu seramai lima (5) orang.

“Mereka telah menjalani saringan ujian COVID-19 dan kuarantin wajib. Ujian sampel pertama dan kedua ke atas semua kontak rapat disahkan negatif,” katanya lagi.

Sejak Pertubuhan Kesihatan Sedunia (WHO) mengumumkan varian yang dibimbangi (variant of concern – VOC) Omicron pada 24 November 2021, IMR mula menjalankan ujian PCR Genotyping Assay ke atas semua sampel positif yang disaring di PMA KLIA sebagai inisiatif tambahan kepada kajian berterusan jujukan genompenuh (whole genome sequencing – WGS).


Kes Covid-19 di Thailand naik semula

Jangkitan Covid-19 di Thailand meningkat semula dalam tempoh 24 jam lalu apabila negara itu merekodkan 11,200 kes berbanding 9,869 kes semalam, lapor Kementerian Kesihatan Awam (PHM) negara itu.

Pada masa sama seramai 113 pesakit Covid-19 meninggal dunia dalam tempoh itu berbanding 102 kematian semalam, keseluruhannya 17,418 kematian.

Sejak 1 April lalu hingga hari ini, angka jangkitan Covid-19 di Thailand melonjak sebanyak 1,649,434 kes. Jumlah keseluruhan sejak pandemik Covid-19 menular di negara itu tahun lalu adalah sebanyak 1,678,297 kes.

PHM berkata 113 kematian baharu itu membabitkan individu berusia antara 19 dan 100 tahun, termasuk dua warga Myanmar dan seorang rakyat Kemboja.

“Wanita 19 tahun itu sedang hamil dan meninggal dunia di wilayah Mae Hong Son. Dia tidak menerima suntikan vaksin Covid-19,” kata PHM.

Sementara itu Bangkok melaporkan jumlah kematian tertinggi sebanyak 22 kes, sementara wilayah berjirannya Samut Prakan mencatat 18 kematian; Nakhon Pathom (4) dan Samut Sakhon (satu).

Daripada jumlah kes baharu itu, Bangkok merekodkan 1,279 kes meningkat daripada 1,208 yang dilaporkan semalam, manakala Greater Bangkok pula melaporkan 2,553 kes baharu, meningkat berbanding 2,218 yang dicatatkan semalam. – Agensi


Bimbang UMNO bukan lagi wadah Melayu, hanya pelengkap kerajaan

UMNO hari ini dilihat hanya menjadi pelengkap kepada kerajaan hari ini dan dibimbangi tidak lagi menjadi wadah utama perjuangan orang Melayu.

Timbalan Ketua UMNO Bahagian Iskandar Puteri, Datuk Pandak Ahmad melahirkan kebimbangan itu apabila melihat usaha-usaha yang tidak meyakinkan mutakhir ini.

“Saya menaruh harapan agar UMNO masih lagi menjadi pilihan utama masyarakat Melayu tetapi kebimbangan saya adalah terdapat usaha-usaha yang tidak meyakinkan akhir-akhir ini bahawa parti ini masih dominan dalam politik tanah air

“Ini adalah kerana dalam kerajaan hari ini, kita lebih banyak memainkan peranan sebagai pelengkap sahaja dengan jumlah 26 kerusi Parlimen. Jadi, perlu dijelaskan adakah jumlah kerusi dapat ditambah pada masa depan atau akan terus kekal begitu?

“Jadi, apa yang boleh dibuat, kepimpinan parti perlu memberi penjelasan bukan sahaja kepada perwakilan yang hadir dalam Perhimpunan Agung UMNO (PAU) baru-baru ini, malah lebih penting kepada akar umbi dan penyokong,” katanya, lapor Utusan.

Beliau yang merupakan bekas Setiausaha Kerja UMNO Johor berpendapat langkah memberi penjelasan akan dapat ‘melembutkan’ hati ahli khususnya di peringkat akar umbi yang mungkin masih tidak jelas tentang peranan parti dalam kerajaan hari ini.


Wartawan lagi ramai berbanding Ahli Parlimen pembangkang di Dataran Merdeka

Jumlah wartawan yang membuat liputan di Dataran Merdeka pada pagi ini lebih ramai berbanding Ahli-Ahli Parlimen (MP) blok pembangkang yang berhimpun, namun ketua Pembangkang Datuk Seri Anwar Ibrahim mendakwa sudah memiliki majoriti untuk ditabal Perdana Menteri baharu.

Tinjauan wartawan Agenda Daily yang bertugas di lapangan memberitahu daripada pemerhatian, jumlah MP yang hadir berhimpun dianggarkan tidak melebihi 50 orang dan ia menimbulkan persoalan dakwaan Anwar yang mengatakan mereka sudah memiliki majoriti.

“Jumlah wartawan yang membuat liputan lebih ramai berbanding MP pembangkang yang berada di Dataran Merdeka, jika dikira tidak lebih 50 orang MP yang ada bersama Anwar tadi,” kata wartawan Agenda Daily.

Pagi tadi semasa berhimpun di Dataran Merdeka, Anwar mendakwa kerajaan Perikatan Nasional sudah tumbang apabila MP menarik sokongan mereka terhadap pentadbiran Perdana Menteri Tan Sri Muhyiddin Yassin.

“Hari ini kita berkumpul untuk menyatakan bahawa, secara jumlah Ahli Parlimen, kerajaan Muhyiddin telah jatuh tumbang hari ini. Dan saya dapat maklumat dari parti-parti lain ada mengemukakan senarai yang minta keluar dari PN.

“Maka dengan 107 yang ada di sini, campur mereka, kerajaan sudah ditumbangkan,” katanya.

Selain Anwar, antara pemimpin utama blok pembangkang yang lain hadir bersama adalah Setiausaha Agung DAP Lim Guan Eng, Presiden Amanah Mohamad Sabu, Presiden Warisan Datuk Seri Shafie Apdal dan Pengerusi Parti Pejuang Tun Dr Mahathir Mohamad.

Bagaimanapun, Presiden UMNO Datuk Seri Ahmad Zahid Hamidi dan rakan karibnya, Datuk Seri Najib Razak yang dikaitkan dengan pakatan bersama Anwar tidak menghadiri himpunan pagi ini.

Kumpulan tersebut membawa sepanduk bersama yang mengkritik kerajaan.

Ini bukan kali pertama Anwar mendakwa sudah memiliki majoriti, sebelum ini Anwar juga pernah mendakwa dirinya memiliki majoriti susulan sepucuk surat sokongan yang ditandatangani Zahid dan Najib yang dihantar ke Istana Negara.

Anwar juga dalam dua sidang media tahun lalu beria-ria mendakwa memiliki majoriti kukuh untuk dilantik menjadi PM sebelum memalukan dirinya sendiri selepas gagal menunjukkan bukti sokongan dimilikinya.

Pada Khamis lalu, satu kenyataan yang menyatakan pendirian 40 MP Barisan Nasional menyokong kerajaan Perikatan Nasional (PN) pimpinan Muhyiddin dikeluarkan.

Kenyataan itu ditandatangani Timbalan Perdana Menteri Datuk Seri Ismail Sabri Yaakob, yang mempengerusikan mesyuarat melibatkan 40 MP BN dan menyatakan secara konsensus menyokong kerajaan PN diterajui Muhyiddin.


28,300 pendatang bertarung nyawa seberangi Selat Inggeris tahun lalu

Lebih 28,300 pendatang asing menyeberangi Selat Inggeris tahun lalu – tiga kali ganda jumlah 2020 – dengan menaiki bot-bot kecil untuk memasuki United Kingdom (UK), menurut agensi berita PA yang menganalisis data Pejabat Dalam Negeri.

Angka itu muncul ketika menteri diberi amaran bahawa jumlah itu akan meningkat dan lebih ramai lagi orang yang akan lemas di selat memisahkan Perancis dan Britain, jika kerajaan meneruskan rancangan imigresen yang dilihat berbahaya dan tidak berperikemanusiaan.

Jumlah tertinggi pendatang menyeberangi Selat Inggeris dicatatkan pada November, apabila sekurang-kurangnya 6,869 individu tiba di UK dengan lebih 3,100 daripada mereka memasuki negara itu dalam tempoh enam hari.

Agensi berita itu melaporkan pada 24 November, sekurang-kurangnya 27 pendatang maut apabila bot mereka, karam di Selat Inggeris.

Pada 2020, angka harian tertinggi ialah 416 yang dicatatkan pada September.

Secara keseluruhan, sekurang-kurangnya 28,395 pendatang asing tiba di UK menaiki bot kecil pada 2021, menurut analisis PA.

Angka tahunan itu menyusul tatkala kerajaan UK menjanjikan puluhan juta ringgit kepada pihak berkuasa Perancis untuk menangani isu pendatang asing, selain rancangan baharu imigresen di bawah Rang Undang-undang Kewarganegaraan dan Sempadan.

Jika rang undang-undang itu diluluskan, ia akan menjadikan kemasukan secara haram ke UK sebagai satu kesalahan jenayah.

Ahli Parlimen British, Tom Pursglove berkata kerajaan ‘memperbaharui’ pendekatannya dengan ‘membuat keputusan sukar untuk menamatkan eksploitasi secara terang-terangan terhadap undang-undang dan pembayar cukai UK’. – Agensi


85 kes positif Covid-19 di Parlimen: KP Kesihatan

Kementerian Kesihatan (KKM) mengesahkan terdapat 85 kes positif Covid-19 yang ada kaitan dengan Mesyuarat Khas Dewan Rakyat yang diadakan pada 26 Julai hingga 29 Julai 2021 lalu.

Ketua Pengarah Kesihatan Tan Sri Dr Noor Hisham Abdullah berkata 56 daripada kes berkenaan dikenal pasti hasil saringan pra-Dewan Rakyat dan empat kes kontak rapat.

Sebanyak 17 kes dikesan berkaitan semasa persidangan Dewan Rakyat – sembilan kes telah dilaporkan sebelum ini dan lima kes baharu dilaporkan di antara 30 Julai sehingga 5 Ogos 2021 serta tiga kes kontak rapat – dan lapan kes saringan Pra-Dewan Negara.

Setakat ini, katanya enam sampel yang berkemungkinan besar adalah varian Delta telah dikesan melalui saringan menggunakan ujian PCR Genotyping Assay.

“Bagi mengesahkan jenis varian ini, Institut Penyelidikan Perubatan (IMR) sedang menjalankan jujukan genom penuh (whole genomic sequencing) dan masih menunggu keputusan akhir,” katanya dalam kenyataan malam ini.

Pada masa sama beliau berkata, daripada lapan kes yang baharu yang dilaporkan antara 30 Julai hingga semalam, lima daripadanya mempunyai nilai kitaran ambang (CT value) RT-PCR antara 18.00 hingga 27.68, dan tiga kes dengan CT value antara 35.14 sehingga 37.59.

“Empat kes mempunyai gejala ringan dan selebihnya tidak bergejala. Tujuh kes positif telah mendapat sekurang-kurangnya satu dos vaksin Covid-19, dan satu kes kanak-kanak berusia tujuh tahun iaitu kontak rapat yang belum layak mendapat vaksin,” katanya.

Dr Noor Hisham berkata hasil siasatan KKM setakat ini mendapati bahawa besar kemungkinan perkongsian kemudahan asas seperti tandas dan surau oleh ramai individu telah memberi risiko kepada penularan jangkitan Covid-19 di Parlimen.

“KKM akan terus memantau status kesihatan semua kes positif Covid-19 ini, kontak rapat dan kes baharu yang lain kerana kemungkinan akan dilaporkan kerana masih dalam tempoh inkubasi.

“Justeru, adalah dinasihatkan supaya individu yang telah hadir ke Parlimen untuk terus memantau kesihatan kendiri menggunakan aplikasi MySejahtera. Sekiranya bergejala jalani ujian saringan Covud-19 dan mendapatkan rawatan segera,” katanya.


Lapan pakej bantuan kerajaan PN berjaya pulihkan ekonomi rakyat, negara

Lapan pakej bantuan yang diperkenalkan sejak pandemik Covid-19 melanda negara awal tahun lalu adalah penyelamat, selain membuktikan kerajaan tidak alpa dalam memelihara rakyat serta merangsang sektor ekonomi.

Menteri Kewangan Tengku Datuk Seri Zafrul Tengku Abdul Aziz berkata kerajaan telah memperuntukkan RM530 bilion bagi membantu rakyat dan merangsang ekonomi ketika pandemik itu.

Jumlah itu katanya tidak termasuk peruntukan yang disediakan dalam Bajet 2021.

“Dalam soal memelihara rakyat dan perniagaan, kita tak pernah alpa. Walau digasak pelbagai cabaran dalam ruang fiskal yang terhad, Kerajaan tetap mencari jalan menyediakan bantuan kepada yang memerlukan.

“Bukanlah perkara yang mudah, tetapi Alhamdulillah, sebanyak lapan pakej bantuan dan rangsangan ekonomi telah disediakan Kerajaan dengan jumlah keseluruhan 530 bilion ringgit, yang tidak termasuk peruntukan Belanjawan 2021.

“Pakej-pakej inilah yang telah memastikan kita – ada makanan dihidangkan, ada didikan buat anak watan, ada perniagaan yang dipertahan, ada pekerjaan yang diciptakan dan pastinya masih ada lagi sebuah kehidupan,” katanya ketika membentangkan Bajet 2022 di Dewan Rakyat, hari ini.

Untuk rekod, lapan bantuan kepada rakyat dan sektor perniagaan diperkenalkan ketika Kerajaan Perikatan Nasional (PN) di bawah Tan Sri Muhyiddin Yassin menjadi Perdana Menteri ketika itu.

Antara yang terbesar ialah Pakej Rangsangan Ekonomi Prihatin Rakyat (PRIHATIN), yang dilancarkan Muhyiddin pada Mac 2020, dan Pakej Perlindungan Rakyat Dan Pemulihan Ekonomi (PEMULIH) yang diperkenalkan pada Julai lalu.

Tengku Zafrul berkata melalui pakej itu juga pertumbuhan ekonomi yang sebelum ini menguncup 5.6 peratus pada 2020, kini telah berkembang 7.1 peratus setakat separuh pertama 2021.

“Walaupun suku ketiga tahun ini dijangka terkesan ekoran PKP ketiga, namun suku keempat dijangka akan memulih apabila hampir semua negeri beralih ke fasa empat serta sektor ekonomi dan sosial dibenarkan beroperasi dengan kapasiti penuh.

“Keseluruhannya, pertumbuhan ekonomi kita dijangka berkembang antara 3 hingga 4 peratus bagi tahun ini, Insya-Allah,” katanya.

Menurutnya, ekonomi negara diunjur terus berkembang antara 5.5 hingga 6.5 peratus berpaksikan asas ekonomi yang masih kukuh dan strukturnya yang pelbagai, tahun depan.

“Namun, prestasi ini turut bergantung kepada faktor-faktor lain, antaranya kejayaan mengawal pandemik, keberkesanan pelaksanaan program vaksinasi serta keteguhan prospek ekonomi dan perdagangan dunia,” katanya.


Dakwaan kes culik murid di tiga negeri tak berasas, palsu: Polis

Polis Perak hari ini (27 September 2022) mengesahkan cubaan menculik seorang pelajar di luar Sekolah Kebangsaan Pengkalan, Taman Pinji Mewah di Ipoh, yang dirakam dalam video tular minggu lalu, adalah palsu.

Ketua Polis Perak Datuk Mohd Yusri Hassan Basri juga berkata murid berusia sembilan tahun yang terlibat dalam kejadian itu mengaku membuat laporan palsu untuk mengetahui cara polis mengambil tindakan terhadap kes penculikan.

Katanya berdasarkan siasatan polis, murid berkenaan mengaku mengada-adakan cerita kepada ibunya, sebelum membuat laporan polis.

“Kita sudah siasat murid termasuk lima saksi yang terlibat dalam laporan, rakan sekelas, pengawal keselamatan serta pemandu van sekolah, (semuanya) tidak menjurus kepada situasi cubaan membawa lari atau menculik kanak-kanak, ia tak benar.

“Mungkin murid itu banyak terpengaruh dengan visual culik di luar negara melalui laman sosial, malah ada yang sedang viral, hingga dia mereka-reka cerita selain menyatakan ingin melihat apakah tindakan polis dalam isu berkenaan,” katanya dalam sidang media di Ipoh, hari ini menurut Bernama.

Kes cubaan culik ini tular menerusi Facebook selepas bapa kanak-kanak itu memuat naik satu hantaran mendakwa anaknya hampir diculik, namun berjaya menyelamatkan diri ketika berada di hadapan sekolah Sabtu lepas.

Sementara itu, di Kuala Terengganu, Bernama melaporkan polis negeri itu mengingatkan semua pihak supaya tidak menyebarkan isu keselamatan tanpa fakta sebenar, berhubung dakwaan berlaku kes penculikan dan cubaan menculik kanak-kanak sekolah.

Ketua Polis Terengganu Datuk Rohaimi Md Isa berkata pihaknya mendapat maklumat mengenai surat yang tular di media sosial, dipercayai telah dikeluarkan oleh beberapa sekolah di negeri ini mengenai dakwaan berlaku kes penculikan kanak-kanak sekolah yang kononnya ‘sering berlaku’ ketika ini.

“Mengatakan kes penculikan kanak-kanak sering berlaku adalah tidak benar kerana masih belum ada laporan polis diterima daripada orang awam atau dari pihak sekolah sendiri mengenai insiden tersebut.

“Tidak menjadi masalah jika sentiasa memberi ingatan tentang keselamatan anak-anak, tapi menggunakan isu keselamatan yang tidak benar dan tanpa fakta boleh menimbulkan kerisauan dan kegusaran dalam masyarakat,” katanya dalam kenyataan hari ini.

Sehubungan itu, beliau meminta agar anggota masyarakat bertenang dan menggesa pihak sekolah supaya sentiasa berhubung dengan pihak polis sekiranya timbul sebarang isu keselamatan, menerusi ketua polis daerah atau pegawai perhubungan sekolah (PPS) masing-masing.

Di Kelantan, polis negeri itu memohon kerjasama rakyat di negeri itu khususnya warga siber, supaya menghentikan perbuatan menyebar dakwaan kes culik sehingga menimbulkan ketakutan dalam kalangan masyarakat.

Ketua Polis Kelantan Datuk Muhamad Zaki Harun berkata dakwaan cubaan membawa lari atau menculik kanak-kanak di pekarangan sekolah yang berlegar-legar dalam laman media sosial sejak kebelakangan ini, didapati tidak berasas.

“Beberapa hantaran yang dimuat naik dalam media sosial dan ditularkan telah mendorong Polis Diraja Malaysia (PDRM) khususnya di Kelantan menjalankan siasatan.

“Dakwaan yang mengaitkan indvidu mencurigakan berada di pekarangan sekolah atau tempat tertentu telah disiasat oleh pihak polis, namun kesemua dakwaan berkenaan tidak menjurus kepada situasi cubaan membawa lari atau menculik kanak-kanak,” katanya dalam satu kenyataan, malam tadi, menurut Bernama.

Muhamad Zaki berkata tindakan menyebar bahan atau perkara tidak berasas sehingga boleh menimbulkan kegelisahan awam dan ketakutan dalam masyarakat merupakan satu kesalahan.


Aliran trafik lebuh raya utama kembali perlahan hari ini

Aliran trafik di beberapa lebuh raya utama di seluruh negara mula perlahan menjelang tengah hari ini (22 April 2023) hari pertama sambutan Aidilfitri, lapor Lembaga Lebuhraya Malaysia (LLM).

Lebuh Raya Kuala Lumpur-Karak trafik bergerak perlahan arah timur membabitkan Plaza Tol Gombak ke Terowong Genting Sempah.

Lebuh Raya Senai-Desaru (SDE) juga trafik bergerak perlahan di Plaza Tol Penawar, manakala trafik turut perlahan arah utara di Lebuh Raya Utara-Selatan iaitu Senai ke Hentian Sebelah Kulai, Plaza Tol Kempas dan Plaza Tol Skudai.

Trafik perlahan dilaporkan di Lebuh Raya Duta-Ulu Kelang Expressway (Duke) iaitu Bandar Dalam ke Greenwood dan Cheras-Kajang di PGA ke Taman Connaught dan Lebuhraya Damansara – Puchong (LDP) arah utara iaitu Puchong Indah ke Puchong Intan.

Selain itu, trafik di laluan utama Lebuh Raya Utara-Selatan (E2), Lebuh Raya Kajang-Seremban (Lekas) dan Lebuh Raya Seremban-Port Dickson (SPDH) masih lancar termasuk di sekitar Plaza Tol.

Bagi perjalanan arah utara, trafik di laluan utama Lebuh Raya Utara-Selatan (E1), Lebuh Raya Butterworth-Kulim (BKE) dan Lingkaran Luar Butterworth (LLB) masih lancar termasuk di semua plaza tol.

Trafik juga lancar sepanjang Jambatan Pulau Pinang dan Jambatan Sultan Abdul Halim Muadzam Shah (JSAHMS) di kedua-dua arah.


Lantikan politik, Pemuda UMNO pula kritik Mat Sabu

Selepas dikritik rakan seangkatannya dari PKR berkait keputusan lantikan lima pengerusi badan berkanun di bawah Kementerian Pertanian Makanan dan Keterjaminan Makanan yang diterajuinya, Datuk Seri Mohamad Sabu sekali lagi dikritik sekutunya dalam soal sama.

Kritikan terbaharu datang dari Ketua Pemuda UMNO, Dr Muhamad Akmal Saleh yang menuntut Presiden Amanah itu menarik balik lantikan tersebut.

Tegas Akmal, lantikan tersebut perlu diteliti semula susulan bercanggah dengan pendirian reformasi yang diperjuangkan Perdana Menteri, Datuk Seri Anwar Ibrahim yang menentang amalan lantikan politik dalam badan berkanun dan syarikat berkaitan kerajaan (GLC).

“Walaupun itu hak prerogatif menteri seperti kita sedia maklum tetapi kena diambil kira prinsip yang kerajaan pegang dan janjikan.

“Saya minta perdana menteri lihat semula prinsip yang ditetapkan itu dan teruskan berpegang kepada prinsip berkenaan serta tunaikan apa yang dijanjikan.

“Kalau ia tidak dikotakan, saya risau rakyat akan mula benci, muak dan mereka tak mahu lagi ambil tahu hal politik negara,” katanya dalam temu bual bersama Sinar Harian.

Tambahnya, teguran itu perlu dibuat oleh pihaknya kerana menyedari lantikan politik itu sesuatu yang salah dan perlu dibetulkan.

Katanya, semua ahli politik tanpa mengira bendera perlu menunaikan janji yang sudah dibuat agar rakyat tidak muak dengan ahli politik.

“Kalau rakyat berasa demikian terhadap kerajaan, maka ini isu serius dan membahayakan,” katanya.

Hari ini, Ahli Parlimen PKR, Hassan Karim meluahkan kebimbangannya terhadap keyakinan rakyat selepas melihat tindak-tanduk pemimpin kerajaan hari ini yang jelas tiada beza dengan pentadbiran sebelum ini.

Beliau khuatir agenda PH dalam reformasi politik dan kerajaan akan lenyap jika Anwar tidak mengekang lantikan politik selanjutnya.

Rabu lalu, Naib Presiden Amanah Datuk Mahfuz Omar yang kalah teruk dalam pilihan raya umum lalu dilantik sebagai Pengerusi Lembaga Pertubuhan Peladang (LPP) sementara Ahli Dewan Undangan Negeri (ADUN) Amanah bagi Permatang Pasir, Muhammad Faiz Fadzil dilantik sebagai Pengerusi Lembaga Kemajuan Ikan Malaysia (LKIM) dan ADUN Behrang, Aminuddin Zulkipli juga dari Amanah dilantik sebagai Pengerusi Lembaga Pemasaran Pertanian Persekutuan (FAMA).

Turut dilantik adalah bekas exco Johor, Sheikh Umar Bagharib Ali dari DAP sebagai Pengerusi Lembaga Perindustrian Nanas Malaysia (LPNM) dan bekas ahli Parlimen PKR bagi Kuala Kedah, Dr Azman Ismail sebagai Pengerusi Institut Penyelidikan dan Kemajuan Pertanian (MARDI).

Semalam Naib Ketua Wanita UMNO, Datuk Norliza Abdul Rahim dilantik sebagai pengerusi baharu Perbadanan Tabung Pendidikan Tinggi Nasional (PTPTN) dan Jumaat lalu, Ahli Parlimen Julau, Larry Sng dari Parti Bangsa Malaysia (PBM) yang berada dalam barisan kerajaan dilantik sebagai pengerusi Lembaga Perindustrian Kayu Malaysia.


Wanita PN kata siasat Muhyiddin satu usaha ‘pembunuhan karakter’

Wanita Perikatan Nasional (PN) Johor mendakwa siasatan Suruhanjaya Pencegahan Rasuah Malaysia (SPRM) terhadap bekas Perdana Menteri yang juga Pengerusi PN, Tan Sri Muhyiddin Yassin, bermotifkan politik.

Sehubungan itu, Ketua Wanita PN Johor, Datuk Azlinda Abd Latif, berkata pihaknya bercadang untuk membuat laporan polis berhubung dakwaan salah guna kuasa ini.

“Ini adalah percubaan pembunuhan karakter untuk ‘membunuh’ Muhyiddin yang telah banyak berkorban dalam menegakkan integriti serta menentang salah guna kuasa dan kleptokrasi.

“SPRM harus menjalankan siasatan menyeluruh kerana terdapat juga laporan kepada agensi antirasuah itu mengenai lebihan seperti perbelanjaan mewah yang dilakukan oleh Barisan Nasional (BN) dan Pakatan Harapan (PH) ketika Pilihan Raya Umum Ke-15 (PRU-15) lalu,” katanya.

Beliau berkata demikian pada sidang media di pejabat PN Johor di Taman Scientex Utama, Senai, hari ini (Jumaat, 17 Februari 2023).

Azlinda mengulas laporan berita semalam menyatakan bahawa Muhyiddin, yang juga Presiden Bersatu, disoal siasat berhubung dakwaan salah guna kuasa ketika beliau menjadi Perdana Menteri.

Hadir sama, Timbalan Ketua Wanita PN Johor, Zakiah Tukirin dan Susan Yong, serta pemimpin kanan sayap wanita Bersatu, PAS dan Gerakan.

Azlinda, yang juga ahli Majlis Pimpinan Tertinggi Bersatu, turut mempersoalkan status laporan polis yang mendakwa perbelanjaan berlebihan BN dan PH pada PRU-15 lalu.

Bekas setiausaha politik kepada Muhyiddin ketika menjadi Pengerusi PN itu menjadi Perdana Menteri mengharapkan maklumat terkini berkiatan laporan berkenaan.

“Kami akan meneruskan perjuangan kami dalam menegakkan integriti, nilai bersih dan stabil,” katanya sambil menambah bahawa adalah menjadi tanggungjawab Wanita PN Johor sebagai pemimpin masyarakat untuk menyuarakan situasi yang tidak adil di negara ini.

Terdahulu, media melaporkan Muhyiddin telah memberi keterangan kepada SPRM semalam berkaitan siasatan membabitkan wang RM300 juta didakwa diterima Bersatu.

Mengulas lanjut, Azlinda berkata perjuangan Bersatu digerakkan atas semangat, bukannya wang ringgit, sekali gus menegaskan bahawa tindakan membekukan akaun tidak akan menjejaskan pergerakan jentera parti  menghadapi Pilihan Raya Negeri (PRN) di enam buah negeri, tidak lama lagi.

Menurutnya, kekangan ekonomi bukan perkara baharu ekoran situasi sama pernah dihadapi Bersatu ketika awal penubuhannya pada 2016.

“Realitinya, tindakan pihak berkuasa membekukan akaun milik parti memang sukar, tetapi itu bukan faktor utama yang menggerakkan kita, sebaliknya semangat untuk memperjuangkan rakyat.

“Walaupun dengan dana yang terhad, kita yakin masih dapat bergerak walaupun secara sukarela,” katanya.


PAS Kelantan bantu calon Bersatu tanding guna lambang bulan

Semua jentera PAS Kelantan akan membantu kempen calon Perikatan Nasional (PN) daripada Bersatu yang akan bertanding pada peringkat kerusi Parlimen dalam Pilihan Raya Umum Ke-15 (PRU-15).

Ini kerana, semua calon PN di negeri itu akan bertanding menggunakan lambang PAS, kata Pengarah Jabatan Pilihan Raya PAS Negeri Zulkifli Mamat.

Katanya baru-baru ini kepemimpinan tertinggi PN Pusat mempersetujui calon Bersatu bertanding menggunakan logo PAS di Kelantan, Terengganu dan Kedah.

“Insya-Allah jentera pilihan raya PAS akan membantu calon Bersatu memandangkan mereka bertanding menggunakan logo PAS di Kelantan,” katanya menurut lidah rasmi PAS, Harakah, hari ini.

Bersatu Kelantan sebelum ini mempunyai dua ahli Parlimen iaitu Datuk Seri Mustapa Mohamed di Jeli dan Datuk Seri Ikmal Hisyam Abdul Aziz di Tanah Merah.

Semalam Timbalan Presiden PAS Datuk Seri Tuan Ibrahim Tuan Man memberitahu tiga negeri yang diterajui parti itu sekarang kekal menggunakan logo PAS pada PRU-15.

Hari ini, Pengerusi PN Tan Sri Muhyiddin Yassin ketika menjawab soalan berhubung penggunaan logo itu berkata strategi berkenaan akan diteliti mengikut kesesuaian kawasan.

“Kita akan meneliti perkara berkenaan,” katanya ringkas pada sidang media selepas Program Solat Jumaat dan Kenduri Rakyat di Masjid Jamek Panchor, di Pagoh.

Mengulas mengenai pembahagian kerusi, Zulkifli berkata mengikut persetujuan sebelum ini penentuan kerusi yang akan ditandingi adalah berdasarkan kepada status quo dengan mengambil kira keputusan pilihan raya lalu.

Menurutnya di kawasan yang dimenangi BN akan ditandingi calon dari Bersatu, manakala PAS mempertahankan kerusi sedia ada.

Untuk rekod, Kelantan mempunyai 14 kerusi Parlimen dengan sembilan daripadanya dimenangi PAS pada PRU 2018 lalu, manakala lima lagi UMNO, sebelum dua daripada wakli rakyatnya menyertai Bersatu.

Sementara itu, Setiausaha Badan Perhubungan PAS Kelantan Wan Roslan Wan Hamat merakam penghargaan kepada pimpinan PN Pusat kerana memberi laluan kepada calon PN di Kelantan menggunakan lambang bulan.

Oleh itu katanya, PAS akan memanfaatkan kekuatan jentera yang ada bagi membantu kempen calon Bersatu termasuk di Jeli dan Tanah Merah pada PRU kali ini.

PAS sebelum ini membuat keputusan tidak membubar Dewan Undangan Negeri di tiga negeri diketuainya iaitu Kelantan, Terengganu dan Kedah, serentak dengan pembubaran Parlimen pada 10 Oktober lalu.


Lelaki maut tong gas meletup malam raya

Seorang lelaki menemui terbunuh pada malam Aidilfitri apabila tong gas meletup di sebuah bengkel di Jalan Parit Amerikan, Kampung Sungai Batu, Pantai Remis tengah malam tadi.

Bernama memetik jurucakap Jabatan Bomba dan Penyelamat Perak berkata, pihaknya menerima panggilan mengenai kejadian menimpa mangsa berusia lingkungan lewat 20-an itu pada 12.01 tengah malam.

“Kami segera mengerahkan sepasukan pegawai dan anggota dari Balai Bomba dan Penyelamat Pantai Remis ke lokasi kejadian untuk kerja-kerja menyelamat sebaik menerima panggilan,” katanya dalam kenyataan di Ipoh, hari ini.

Beliau berkata setibanya jentera bersama pasukan di tempat kejadian mendapati berlaku letupan dipercayai akibat proses memindahkan bahan dari tong besar ke tong yang lebih kecil di bengkel berkenaan.

Katanya, ketika kejadian mangsa berada seorang diri di bengkel itu dan disahkan maut oleh petugas Kementerian Kesihatan sebelum diserahkan kepada pihak polis untuk tindakan lanjut.

“Pasukan bomba yang tiba di tempat kejadian diarahkan komander operasi supaya membuat kerja pemantauan dan menutup semua injap tabung seterusnya memastikan tiada bahan berbahaya di kawasan berkenaan dan operasi tamat pada 1.24 pagi,” katanya.